Barriro jzioquitzeko asmoz eta ilusinoz - bizkaie.biz\nBizkaie! 2020-12-21 07:55 Euskerea berbagai\nEuskarAbenturea gazteen euskerearen erabileran eragiteko asmoz sortu zan.\nEuskarAbenturea espedizinoa bueltan egongo da 2021eko udan. Abenturan parte hartu nahi daben 2004 eta 2005 urteetan jaiotako gazteek martiaren 12ra arteko epea izango dabe proiektua eta aurkezpen-bideoa bialtzeko. Oraingo hautaketa prozesuan, egin ez dan 2020ko espedizinorako aurkeztutako hautagaitzak\nbe hartuko dira kontuan.\nEuskarAbentura alkarteak 2021eko espedizinorako izen-emote epea zabaldu barri dau. Euskal Herriko eta diasporako 16-17 urteko gazteek izango dabe abenturan parte hartzeko aukerea, hau da, 2004 eta 2005 urteetan jaiotakoek. Hautagaitzea aurkezteko, minutu bateko aurkezpen bideoa eta banakako proiektu bat aurkeztu beharko dabe, alkarteak proponidutako formatu eta gaien artean aukeratuz. Horretarako martiaren 12ra arteko epea izango dabe.\nJasotako lan guztiak Eusko Ikaskuntza eta PuntuEus Fundazinoagaz alkarlanean ebaluauko dira eta 120 lan onenen egileek espedizinoan parte hartzeko aukerea izango dabe, ezelako tasarik ordaindu barik.\nProiektuaren lanketeari esker gazteak gaurkotasuneko gaien inguruan hausnartu deien bultzatu gura ditu alkarteak eta, esangura horretan, aukeran izango dituen gaiak honakoak izango dira: Baserritik Sardexkara, gizakion elikadurearen konsumo ereduak gure eta ingurumenaren osasunean dauen eraginaren inguruko hausnarketea bideratzeko; Klik eta post, gure gizartean irudiari emoten jakon garrantziaren inguruan gogoetea egiteko eta Edadea, jakintzearen iturri, edadeko personen esperientzia haintzakotzat hartzea inoiz baino garrantzitsua dalako.\nOsasun krisiak eraginda, sektore bereko beste askok legez, EuskarAbentura alkarteko kideek espedizinoa bertan behera ixteko erabakia hartu behar izan eben, parte-hartzeko izena emon eben 316 gazteen penarako. Kontuak kontu, 2020ko edizinorako jasotako hautagaitza guztiak kontuan hartuko dira 2021eko espedizinorako hautaketa prozesuan, 2003an jaiotako gazteenak be bai. Edozelan be, gazte horreek aukerea izango dabe aurkeztu eben lanaren noteari uko egin eta proiektu barri bat aurkezteko.\nEspedizino barik be, EuskarAbentureak asmau izan dau 2020ko uda berezian gazteen egunerokotasuna alaitzen EuskarAbentura 2.0 edizino berezia izeneko alternatibearen bitartez: Instagrametik erronka desbardinak proponidu genduzan eta 60 gazte baino gehiago animau ziran, azaldu dau Ane Pedruzo alkartekideak.\nHurrengo udara begira, EuskarAbentureak normaltasunetik hurrago dagoan esperientzia bat biziteko aukerea eskaini gura deutso euskal gazteriari. Halan da be, Pedruzoak adierazo dauenez, ezin dogu % 100 ziurtatu ohiko ibilbidea jarraituko dauen 120 gaztez osotutako hilebete osoko espedizinoa atondu ahalko dogunik. Izan be, 2021eko espedizinoa unean-uneko osasun egoerearen eta indarreko arauen arabera atonduko da. Udea hurreratu ahala egitasmoari buruzko informazino eguneratua argitaratuko da: Momentuz alternatiba ezbardinak aurreikusi ditugu: espedizinoaren mobikortasuna murriztea, gazte kopurua edota jarduerearen iraupena murriztea, adibidez, jente gitxiagoko ekintza laburragoak eginez... Gure azken helburua espedizinoa egitea izango da; hori ezinezkoa balitz, haren esentziari eutsiko geunskio, esperientzia ahaztezina atontzen saiatuko gara, gaineratu dau Pedruzok.\nAurreko edizinoetan parte hartu eben Haimar Martin eta Anne Rodriguezek jakinarazo dabe espedizinoan bizitakoak eragina izan deutsela: Bizitza osoa pasau dot erdaldun giroan, ez nituan ezta euskal kantak entzuten be... EuskarAbentureak lagundu eustan burbuila horretatik urtetan esan dau Rodriguezek, 2019ko espedizioko partaide izandakoak. Martinek espedizinoa birritan egin dau: Jzioquitar moduan bizi izan eban lehenengo edizinoa eta begirale-laguntzaile moduan bigarrena. Kontau dauenez, EuskarAbentureak lagundu deust konturatzen euskereak zelako eragina dauen norberarengan eta beste lurraldeetan bizi diranakan, bakotxak etxean zelan bizi dauen.... Txikitasun horreetan laguntzea oso pozgarria da, gaineratu dau.\nEuskaltzaleen Topaguneko lehendakaria den Kike Amonarrizek holako esperientzien garrantzia azpimarratu dau, Ni, Anne bezela, inguru erdaldunekoa nintzan eta Abaigarko Euskal Udalekuetan bizi izan nituanak bultzatuta sartu nintzen euskal munduan. Garbiñe Mendizabalek, Gipuzkoako Hizkuntza bardintasunerako zuzendariak, gaineratu dauenez, abentura honek urrutira joan barik etxetik mundu bat deskubriduteko aukerea eskaintzen dau.\nEuskarAbentura alkartea, besteak beste, gazteen euskerearen erabileran eragiteko asmoz sortu zan, Pedruzoren esanetan, euskal hiztun gazteak aktibetako. Orain arte jorratutako euskera ohiturak trinkotzeko estrategiaren lanketan Jaurlaritzako Hizkuntza Politika Sailburordetzea (HPS), Soziolinguistika Klusterra, EBETE eta GEU alkartea izan ditu bidelagun. Aurten gainera HPSren laguntza erantsia jaso dau darabilen estrategiaren eraginkortasunaren neurketa zehatz eta landuagoa egin ahal izateko. Josune Zabalak, Jaurlaritzako Hizkuntza Ikerketa eta Koordinaziorako zuzendariak, azpimarratu dau EuskarAbentureak proiektu modura erantzuten deutsola euskereari, baita bere bizibarritze prozesu etenezin honetan estu lotzen jakon uniberso zabal bati be: aisialdia, kulturea, ingurunea ezagutzea eta hartu-emonak.\nAitatu erakunde eta eragileez gan, EuskarAbentura egitasmoak aurrera egin badau, jaio zanetik, eta egungo egoera larrian be, alboan fidel eta sendo jarraitzen daben babesle eta laguntzaileei esker izan da. Begoña de Ibarra Bizkaiko Kultura zuzendari nagusiaren esanetan, EuskarAbenturea lako proiektuak ezinbestekoak dira euskerea aisialdian sustatzeko. Aitatutakoez gan, ondoko ordezkariak be izan dira: Nafarroako Gobernuaren Euskarabideko Euskerearen Sustapenaren eta Plangintzearen Zerbitzuko zuzendari dan Paula Kasares eta Gorka Goiatxe eta Edurne Otamendi, Donostiako Gazteria eta Euskera saileko arduradunak hurranez hurran.


Erandioko Berbots-en ekintza arrakastatsua… baina-ren bat beti egon arren | Uribe Kostaz hitz egiten\n← Egitasmo erraldoiak, baina eraikin eta lan erraldoirik gabe\nEgizu, Aitxu eta Fredi Paia iratxoek gure mitologia hurbilaren bila eramango gaituzte →\nPasa den ostiralean, aspertuta-edo nengoen, eta Erandion Berbots-ek antolatuko hitzaldira joan nintzen. Aitzol Altuna zen hizlaria, eta Karlistak gaia, Karlistak eta independentistak Lutxanako gudan hain zuzen ere. Ez dago aukera gehiegi euskaraz eta horretaz zerbait entzuteko, beraz eskertzekoa da Berbots-ek egindakoa.\nErandioko udaletxean izan zen hitzaldia\nHorrela ulertu zuen jendeak. Ez dakit zein izango den publikoen erantzunari buruzko antolatzaileen balorazioa, baina ona izan behar da, ez zegoen guztientzako aulkiak eta. 30 lagunek baino gehiago entzun genuen hitzaldia. Erantzun ona, eta aproposa hurrengoren bat antolatzeko, batez ere Erandioko testuinguruan.\nHitzaldia ondo egon zen. Karlistadak azaltzeko zailtasun asko daude, konplexuak direlako eta politikak eta estatuak nahiko nahastu dutelako. Hitzaldiaren ekarpen nagusiak hauek ziren: konplexua dela, gure herriarekin ondo errotuta dagoela eta, oraindik ere, faltsukeriaz beteta fenomenoa dela. Abestiak, literatura eta antzinako iturriak erabili zuen Altunak, eta ordu eta erdi entretenigarria lortu zuen. Nire ustez, Foruko aroaren egoera zorion gehiegi iruditu zigun, sozial gatazkak, arazoak eta abarrekoak ahaztuta, baina tira, karlistak ziren helburua.\nTapiaren kontzertua guztiz aproposa da karlismoa laguntzeko (ezin izan nintzen geratu, baina diskoa oso ezaguna da), eta, dudarik gabe, aro eta mugimendu horretarako adierazgarria. Erakusketak, aitzitik, kale egin du. Beste izen bat bilatu behar da horretaz, “hitzaldi material grafikoarekin” edo halako zerbait. Horman itsatsitako fotokopiak ziren, aroko irudiak, eta artikuluak edo idatzitako iturriak fotokopiatuta, baina ordenarik gabe eta ganorarik gabe. Pena da. Ekitaldi osoa ondo muntatuta zegoen. Erakusketa aurkitzea espero zuena, huts eginda joan zen. Seguru arazo asko daudela hori egiteko: aurrekontua, lekua, materiala… baina kasu horretan aldatu behar zaio izena.\nAmaitzeko pintxo batzuk egon ziren, ez da ahaztu behar Berbotsen helburua euskara eta euskaldunak direla. Berriro helburua betea, bilerak bere helburua bete egin zuen; eta pintxo eta edarien artean solasaldiak eta erlazioak erraz sortu ziren.\nKarlisten topikoen kontra izan zen hitzaldia, eta Erandioko topikoak ere hautsi egin zituen Berbots-ek. Erandion posiblea da, euskaraz, maila oneko ekintzak antolatzea. Orain hobetzea eta errepikatzea besterik ez zaie falta.\nPost hau Ekitaldiak/Ekimenak, Erandio atalean eta Aizol Altuna, Berbots, erakusketak, Erandio, Hitzaldia, Karlistak, Tapia laburpen hitzekin publikatua izan da. Gogokoetara gehitzeko lotura iraunkorra.\n2 erantzun Erandioko Berbots-en ekintza arrakastatsua… baina-ren bat beti egon arren -ri\nNere postekin loturak: Urte berri on kultura arloan? | Uribekostaz hitz egiten\nNere postekin loturak: Urte berri on Kultura arloan? | Uribe Kostaz hitz egiten


Udal zerga eta tasek %2,5eko igoera orokorra izango dute 2022an — Berbia\nEz ohiko osoko bilkura, atzo\nKiroldegiko abonuetan igoera handiagoa aplikatuko da\nAtzo iluntzean egindako osoko bilkura berezian onartu zuen udalbatzak 2022ko Zerga Ordenantza, EH Bilduren aldeko eta EAJren aurkako botoz. Irizpide orokor gisa, udal zerga eta tasei %2,5ek igoera aplikatzea onartu zen. Udalak esku artean dituen proiektu estrategikoei aurre egiteko, zerga eta tasak eguneratu beharra dagoela adierazi zuen Xabier Igartuak, gobernu taldearen izenean. Hala ere, onartutako igoera KPIa une honetan igo denaren azpitik dagoela aipatu zuen.\nDatorren urteko udal ordenantza fiskalek hainbat hobari berri jasoko dituzte, atzo aurreratu bezala, sozioekonomia arloan, bereziki hirugarren sektoreari dagozkionak, landa garapena arlotik jasotakoak eta energia berriztagarriak sustatzekoak. Gazteria departamentuak udalekuetako zaintza zerbitzuaren tasa berria finkatzea ere eskatu zuen eta hala egingo da. Baina kiroldegiko bazkide txartela eta zerbitzuen prezioetan izango da igoerarik handiena.\nZubikoako instalazioak berritzeko lanak amaituta tarifak errebisatu dira eta hobari irizpena aldatu da, bazkideen errenta mailaren araberakoa izango da aurrerantzean. Helduei zuzendutako banakako abonua egiteko adina 21 urtetik 22ra jaso da eta norbanakoaren abonua %20 garestituko da datorren urtean, 149 eurotik 180ra jasota. Haurren abonoa adinaren arabera zehaztuko da, 3-13 eta 14-22 urte artekoen tarifak sortuta, haurrek tarifa orokorraren erdia ordainduko dute eta gazteek % 70.\nFamilia abonuaren prezioa kalkulatzeko sistema ere aldatuko da eta bikoteei aplikatuko zaien 270 euroko tarifari, dituzten haur bakoitzari dagokiona batu beharko zaio, hauen prezioa banakakoaren erdia izango delarik. Hau da, 3-13 urte bitarteko seme-alaba bakoitzeko 45 euro batu beharko zaio bikote kuotari eta 14-22 urte bitarteko seme-alaba bakoitzeko 63 euro. Horrek, egungo tarifa bikoiztea ere ekar dezake 3 seme-alaba dituztenen kasuan, esaterako. Familia abono berriek igoera izango dutela jakin badaki gobernu taldeak baina Debagoieneko gainontzeko herriekin alderatuta prezio eskuragarriak direla deritzo. Dena den, hobariak izango direla gogorarazi zen atzoko osoko bilkuran eta horiek norbanakoaren egoera kontutan hartu gabe, hau da, pentsonista, langile edo alargun den kontutan hartu gabe, etxekoen diru sarreren arabera kalkulatuko dira, eta oinarria lanbide arteko gutxieneko soldata izango dela argitu zen. Irizpide bidezkoagoa dela uste du gobernu taldeak. Era berean, kiroldegiko zerbitzu eta instalazioen prezioak eguneratu egin dira.\nHoriek, esan bezala, EH Bilduren aldeko botoz onartu eta datorren urtean aplikatuko diren udal ordenantza fiskalak. EAJk kontra bozkatu zuen, udal zerga eta tasak izoztea, jaso gabe bere horretan mantentzea eskatzen baitzuen. Pandemiak eraginda herritarrek ahalegin berezia egin dutela eta arnasa emateko eta neurri sozialak hartzeko momentua dela adierazi zuten jeltzaleek, eta horretarako, Oñatiko udalak baliabideak badituela erantsi zuten, izan, foru funtsatik etorriko den diru gehigarria, 2020ko likidazioko gerakina edo Ur jauziek sortzen duten diru baliabide berezia. Eztabaida luzea izan zen, zenbait momentutan gogorra ere bai, baina azkenean egin zen bozketan gobernu taldearen proposamena onartu zen, honen aldeko botoz, esan bezala.\n2022ko ordenantza fiskalen hasierako onespenaren iragarkia gaurko Gipuzkoako aldizkari ofizialean argitaratu da, dokumentua aztertu eta erreklamazioak egiteko 30 laneguneko epeari hasiera emanez.


haurrak | Mondraberri Arrasateko Ataria\nTeknologia berrien erabilera osasuntsuari buruzko hitzaldia izan da Kulturaten\nMondraberri - 2021-04-26 0\n12-18 urte bitarteko alaba-semeak dituzten gurasoei zuzenduta: ‘Zein dira nire alaba-semearen erreferentzia gune eta pertsonak espazio digitalean?’\nArrasate Aikido taldea irailaren 7an itzuli zen lanera helduentzako ikastaroarekin. Urriaren 5ean haurrak izango dira ikastaroa hasiko dutenak. Klaseak astelehenetan eta asteazkenetan izango dira arratsaldeko 17:55etik 18:55era Musakola kiroldegian.Batez ere banakako psikomotrizitatea landuko da segurtasun-distantzia mantentzeko. Kutsatzeak saihesteko beharrezko...\n“Ba al dago herrian erostea baino berdeagorik?” lelopean Ibai-Artek Merkataritza berdearen astea ospatzen ari da irailaren 10etik 19ra bitartean. Egitasmo honen barruan haurrentzako tailerrak antolatu ditu merkatarien elkarteak Biteri plazan. Honez gain, gaur izango da azken eguna Ibai-Artek Arrasate txartelarekin...\nMarijo - 2020-04-21 0\nAzken orduan aldaketak eman diren arren, txikienei paseatzera irtetea ahalbidetuz, Altzuan Hezkuntzak mobilizazioekin jarraitzea erabaki du aldaketak BOEn agertu arte. Alberto Garzon kontsumo ministroak gaur goizean jakitera eman duenez, 14 urtetik beherakoek baimendutako jardueretan lagundu ahal izango diote...\nPedro Sanchezek maiatzaren 9ra arte alarma egoera luzatzea proposatuko du\nMarijo - 2020-04-18 0\nHala ere, apirilaren 27tik aurrera, haurrentzako konfinamendu-neurriak lasaituko dituzte, eta, horri esker, kalera irten ahal izango dira, segurtasun-neurri guztiak bermatuz. Alarma egoera beste bi astez luzatzeko proposatuko die Pedro Sanchez Espainiako Gobernuko presidenteak Autonomia-erkidegoetako presidenteei eta Diputatuen Kongresuari,...\nCovid-19ren ondorioz, haurrak 35 egun daramatzate etxetik irten gabe, eta berrogeialdia modu zorrotzean betetzen ari diren bakarrak dira. Haurren kalera ateratzeko eskubidea aldarrikatzeko, Altzuan Hezkuntza elkartearen eskutik, egunero arratsaldero 18:00etan kazerolada bat egiteko ekimena sortu da Lekeition, haurrak...\nKonfinatutako haurren eskubideen aldeko kazerolada egiten hasi dira\nMondraberri - 2020-04-15 0\nArrasaten ere kazerolada arratsaldeko 18:00etan egingo da egunero, haurren "itxialdia arintzeko", "euren eskubideak eta betebeharrak" aintzat hartzeko, eta Europako beste herrialde batzuetan "bezala atera daitezen". Argazkia: Jon Merino. Arratsaldeko 18:00etan kazerolada egin da Arrasaten, eta ekimenaren sustatzaileak iragarri dute egunero egingo...\nOspitaleko Erditze, Obstetrizia eta Pediatria bihar berrirekiko dituzte\n"Euskadin ospitalizazio kopurua beheranzko joera duenez", Jaurlaritzako Osasun Sailak erabaki hori hartu du. Ondorioz, bihar (apirilak 16) goizeko 8:00etatik aurrera Arrasatek eta Debagoienak berriro izango dituzte Erditze, Obstetrizia eta Pediatria zerbitzuak bertan. Ama-haur Unitatea berrireki egingo da ospitaleko laugarren solairuan. Zuzendaritzak...


Erosketa gida: lasagna: Zenbat geruza ditu lasagnak? [4tik 1. orria] | Aldizkaria | EROSKI CONSUMER\nErosketa gida: lasagna: Zenbat geruza ditu lasagnak?\nErrezetak bilakaera handia izan du. Erromatarrek lagano edo laganum esaten zioten lasagnari. "Gari irinez egindako xafla laukizuzenak ziren, eta labean egiten zuten", azaldu du Nicoletta Negrinik, Italiako sukaldaritzaren berri erakusteko Madrilen zabaldu duten lehenbiziko eskolaren jabe eta sustatzaileak. Accademia del Gusto izena du. Gaur ezagutzen dugun platera XIV. mendean sortu zen, eta geroztik, Garfieldek, komikietako katu ospetsuak, makina bat jan du. Jatorrizko errezeta Francesco Zambrinik berreskuratu zuen, 1863. urtean, Libro di Cucina lanean. "Plater bakarra izaten zen, eta espinakaz egindako pasta berdearen geruzak izaten zituen, haragiarekin eta gazta parmesanoarekin", kontatu du Negrinik. Geroago, Bolognan, hango izena darama saltsa erantsi zioten, edo, hobeto esan, ragu delakoa: "Haragi asko eta tomate gutxi duen saltsa da", zehaztu du enpresaburuak, ongi ezagutzen baitu (bera ere bolognarra izaki). Eta zergatik Bolognia? "Huraxe zen merkataritzako hiri nagusia eta, ondorioz, aberatsenetakoa. Han baziren zenbait produktu nekez eskura zitezkeenak leku pobreagoetan, adibidez gazta, haragia, esnea, eta abar", jakinarazi du. Ragu horrek arrakasta handia lortu zuen, batez ere Italia hegoaldean; han ez zuten modurik haragia lortzeko, eta tomate gehiagorekin eta haragi gutxiagorekin prestatzen zuten. "Eta gero huraxe zabaldu zuten munduan barrena beren jatetxeetan, Italiako sukaldaritzako plateren artean", kontatu du Negrinik.\nGaur egun, lasagna hain da errezeta erakargarria, gatazkatxo bat ere sortu du herrialdeen artean. Berriki, Erresuma Batua eta Italia lehian aritu dira haren jatorria dela eta. Lehenbizikoek esaten zuten lasagnaren lehenbiziko errezeta Richard II.a erregeari eskainitako liburu batean agertu zela, 1390. urtean, eta, ondorioz, britainiar platera dela. Bigarrenek zioten, bestalde, Maria Borgogno italiarrak 1316an sortu zuela "lasagnarako" pasta. Eztabaida mahai gainean dago, beraz.\nEspainiako Estatuan maite dugu lasagna. Berandu samar egin zen ezaguna, 80ko urteetan, baina aurkitu zuen bere lekua. Hala ere, Nicoletta Negrinik oroitarazten duenez (zuzendari dihardu Accademia del Gusto sukaldaritza eskolan, Madrilen italiar sukaldaritzan diharduen lehenbizikoan), formula kanonikoa ez da inguru hauetan erabiltzen dena. Errezeta tradizionala Il Cuchiaio d'Argento liburuan ageri da (Phaidon argitaletxeak atera du gaztelaniaz, La Cuchara de Plata izenarekin), Italiako sukaldaritzaren bibliatzat jotzen den lanean. Hala ere, bera bolognarra izaki, amonaren errezeta goresten du:\nHurrengo orrira joan: Aldakortasuna >>\nPDF: Egin klik hemen honako ekintza hau burutzeko: Informazio hau PDF bertsioan jaitsi (2,4 Mb)\n[1. orria] Zenbat geruza ditu lasagnak?\n[2. orria] Aldakortasuna\n[3. orria] Aukera hoberena\n[4. orria] Aditua hitzegiten du


Antonio Linazaren flamenko jazza, Adarretatik jaialdia amaitzeko - Zarautz - Zarauzkohitza.eus\nAntonio Linazaren flamenko jazza, Adarretatik jaialdia amaitzeko\nOnintza Lete Arrieta 2019-07-19 09:00\nCadizko doinuak iritsiko dira igande iluntzean malekoira. Gaur, ostirala, hasiko da Adarretatik musika jaialdia, eta hainbat estilotako kontzertuak egongo dira: tartean, Antonio Linaza Trio taldearen flamenko jazza. Lotura estua dauka eskualdearekin.\nBatetik bestera dabil Antonio Linaza musikaria. Uda sasoia gelditu gabe igaroko du; hala esan du telefonoz, jaioterrira (Cadiz,Espainia, 1986) autoz itzultzen ari den bitartean. Asteazken arratsaldea da, kontzertu bat ematetik dator, eta igandean beste bat emango du, Zarautzen. Adarretatik musika jaialdia berak eta bere taldeak itxiko dute, flamenko jazz kontzertuarekin.\nMusikaz gutxi dakienak ere badaki zer mailatako musikariak diren Ruper Ordorika eta Joseba Irazoki. Adarretatik jaialdiko kontzertuetako bi emango dituzte horiek. Baina azken emanaldia Linazak eskainiko du, eta hori ardura bezala hartzen duen galdetuta, bizi-bizi erantzun du «dena ematera» datorrela, eta animatzeko kontzertua ikustera. Kitarra flamenkoa eta perkusioa izango ditu lagun, eta bere hiru diskoetako abestiak eskainiko dituzte. «Flamenkoak izango du tokia, baina inprobisazioak ere garrantzia handia izango du, baita arreglo musikalek ere. Abestiak dira abiapuntu, baina gero, egunaren eta giroaren arabera, aldatuz doaz; zati batzuk luzatu egiten ditugu, beste batzuk moztu».\n«Gogotsu» dago, ondo ezagutzen dituelako bazter hauek, eta aspaldian ez duelako bertan saiorik eskaini. «Jende asko daukat hor, denbora luzez ikasten eta bizitzen egon nintzelako bertan». Musikenen egin zituen saxofoi ikasketak, eta kontatu du Zestoan ere bizi izan zela urtebetez. «Zestoa, Zumaia eta Zarautz inguruan asko ibiltzen nintzen». Inguru horretako lagunak ere baditu, tartean musikariak.\nLinazak abestu egiten du, saxofoia jo ere bai, eta ezin du aukeratu bietako zein duen nahiago. «Biak behar ditut jada: nire ahotsa saxofoiaren luzapen bat da, eta alderantziz. Biak eginda sentitzen naiz benetan gustura».\nEuskal Herrian flamenkoak ba al du estimurik? Ba ote dago flamenkorako kulturarik? Linazak baietz uste du. «Azken urteetan asko ari da aldatzen, afizio handia dago iparraldean. Behin musika aireratzen denean, eta musika ona denean, jatorriak-eta ez dute axola; unibertsala da».\nIgandean bertan abiatuko da Madrilera, astelehenean kontzertua emateko. Saio artean, laugarren diskoa prestatzen ere badabil, urte hasierarako.\nMomentuz ez dirudi herritik mugitu gabe bere musikaz gozateko beste aukerarik egongo denik. Beraz...


Pentsiodunek doakoa eta unibertsala den osasun publikoa aldarrikatu dute - Altsasu - Guaixe.eus\nPentsiodunek doakoa eta unibertsala den osasun publikoa aldarrikatu dute\nGuaixe 2020-07-28 12:16\nSakanako Pentsiodunen eta Adinekoen Koordinakundeak Altsasuko udaletxe paretik osasun etxera arteko manifestazioa egin zuen. Atzo ekin zieten kontzentrazio ibiltariei eta hurrengo hiru asteetan gauza bera eginen dute\nPentsio duinak aldarrikatzearekin batera kontzentrazio ibiltariekin, doakoa eta unibertsala izanen den osasun publikoa aldarrikatu dute. Aldi berean, adierazi dute pertsonen eskubideak adinarekin ez direla iraungitzen, eta, horregatik, gaurko eta biharko pentsio duinen aldeko aldarrikapena egin dute. Gutxieneko pentsioa 1.080 eurokoa izatea eta lanbide arteko gutxieneko soldata 1.200 eurokoa izatea, hori aldarrikatu dute. Gainera, pentsioak Kontsumorako Prezioen Indizearen arabera eguneratzea exijitu dute.\nAgorrilak 3, 12:00etan, Zumalakarregi plazatik Aita Barandiaran adinduen egoitzara.\nAgorrilak, 12:00etan, udaletxearen eta La Union jubilatu elkartearen artean.\nAgorrilak 17, 12:00etan, Zumalakarregi plaza eta Josefina Arregi klinika lotuko dituzte.\nAgorrilak 24, 12:00etan, udaletxe parean kontzentrazioa.\nAgorrilak 31, 12:00etan, Zumalakarregi plazan kontzentrazioa.


HABEk HOBE sistemea estreinau dau euskera mailak egiaztatzeko - bizkaie.biz\nHABEk HOBE sistemea estreinau dau euskera mailak egiaztatzeko\nBizkaie! 2020-09-28 12:00 Euskerea berbagai\nDatozen hiru egunetan 8.200 personek parte hartuko dabe mailak egiaztatzeko probetan.\n20/21 ikasturtearen hasiera-ekitaldia | Ikusi handiago | Argazki originala\nHABEren euskera mailak egiaztatzeko azterketen bigarren deialdiak nobedade aitagarria dakar: lehen aldiz, hainbat ikaslek azterketak modu elektronikoan egin ahal izango ditue. Gaur hasi eta eguaztenera arte 8.200 personek egingo ditue probak honako mailetarako: B1 (deialdi edegia), B2 (deialdi edegia eta euskaltegietako ikasleentzat), C1 (deialdi edeguia eta euskaltegietako ikasleentzat) eta C2 (deialdi edegia eta euskaltegietako ikasleentzat). Barakaldoko BEC Erakustazokan, Buesa Arenan (Gasteiz) eta Kursaalean (Donostia) egiten dabiz probak.\nAzterketak modu elektronikoan egiteko aukerea C1 eta C2 mailetako deialdi edegietako azterketariei eskaini jake, BECen egiten dabizen probetan baino ez. Garapenaren lehen fase honetan, 320 lagunek egin dabe sistema honen alde (HOBE sistemeak 1.200 lagun be onar eikezan lehen fase honetan). Helduen euskalduntzeaz eta euskaltegien sarea koordineteaz arduratzen dan HABE erakundeak sistema hori era gradualean zabaldu gura dau, onuragarria izango dalakoan ikasleen ikuspuntutik zein antolakuntza aldetik.\nJokin Azkue HABEko zuzendariak azaldu ditu sistema horren abantailak: Euskera mailak egiaztatzeko prozesuaren digitalizazinoan aurrera egiteko aukerea emoten deusku eta ikuspuntu guztietatik onuragarria dalakoan gagoz. Alde batetik, herritar gazteenak hobeto moldatzen dira ordenagailuaren bidez: azkarrago idazten dabe, ezabatzeko aukerea emoten deutse; bestetik, sistema honen bidez arinago egiten da zuzenketa-prozesua: ez da beharrezkoa erredakzino guztiak eskaneetea. Esangura horretan, sistema hau erantzun handiz zabaltzen bada, deialdi gehiago azterketari gitxiagogaz egin ahal izango dira urte osoan zehar eta hori onuragarria izango da ikasleentzat, adierazo dau.\nHOBE (HABEren Ordenagailu Bidezko Egiaztatzegintzea) sistemea aplikazino bat da, igaz modu pilotuan abian jarritakoa. 2020ko bigarren deialdi honetan hasi da ezartzen era ofizialean, baina C1 eta C2 mailetara mugatuta. Euskerazko hizkuntza gaitasuna ziurtatzeko tresna digitala da eta honen bidez ikasleen eskura jarten dira probak egiteko beharrezko baliabide informatiko guztiak, baita baliabide personalak be, probak behar bezela egiten dirala ziurtatzeko. Aplikazino honek ahozko eta idatzizko ulermen-ariketak eta idatzizko probea egiteko aukerea dakar, baina ahozko azterketea modu tradizionalean egingo da, hau da, aurrez aurre eta aztertzaile bigaz.\nUrteko bigarren deialdi hau holan antolatu da:\n- Euskaltegietako ikasleentzako deialdia: B2 maila (irailak 30), C1 maila (irailak 30) eta C2 maila (irailak 29).\n- Deialdi edegia: B1 maila (irailak 29), B2 maila (irailak 29), C1 maila (irailak 28, papela eta sistema HOBE) eta C2 maila (irailak 29, papela eta HOBE).\nAurtengo hizkuntza-gaitasun mailak egiaztatzeko lehen deialdia joandako bagilean egin zan eta 12.000 lagunek parte hartu eben. Orduko haretan, proba guztiak Barakaldoko BECen egin zituen, joan dan udabarriko konfinamenduaren ondoren bizi zan osasun-egoerea zala eta. Orain, Kursaalera eta Buesa Arenara be eroan ditue probak, segurtasun eta urruntze-neurri guztiak aintzat hartuz.


Zentral eolikoaren kontrako mendi martxa jendetsua - Soraluze - Plaentxia.eus\nZentral eolikoaren kontrako mendi martxa jendetsua\nUbane Madera Zangitu 2022-05-09 10:37\nAtzo, domeka, 200 lagun baino gehiago elkartu ziren Karakaten, bertan eraiki nahi duten zentral eolikoaren kontra protesta egiteko. Bi mendi martxa egin ziren, bata Elgoibartik eta bestea Soraluzetik. 12:00etan elkartu ziren bi martxak mendigainean. Han, eraiki nahi duten zentralaren gaineko azalpen txiki bat entzun ondoren, elkarrekin hamaiketakoa eginez borobildu zuten goiza.\nElgoibarko zein Soraluzeko Karakate Bizirik plataformek antolatu zituzten Karakaten eraiki nahi duten zentral eolikoaren gaineko mendi martxak. Eguraldia lagun, hainbat soraluzetarrek kaletik goraino egin zuten mendi martxa; beste hainbatek, berriz, San Andrestik abiatu ziren, eta, izan ziren, baita ere, euren kabuz joan zirenak.\nKontuak kontu, eguerdian topaketarako hitzordua zegoen eta Karakaten elkartu ziren Soraluzetik joan zirenak zein Elgoibartik gora egin zutenak. Izan ziren, baita ere, Bergara aldetik zein Donostialdeatik etorri zenik ere. Partaideen artean, berriz, Soraluzeko udal ordezkariak ere izan ziren, besteak beste, Iker Aldazabal alkatea eta Unai Larreategi oposizioko burua.\nEkimenaren balorazio positiboa egin zuten antolatzaileek. Eta hurrengo hitzordurako deia eginda dago: eguaztenean, maiatzaren 11n, hitzaldia eskainiko dute Herriko Antzokian Goiener eta Arabako Mendiak Aske elkarteetako adituek. 19:00etan da hitzordua, Herriko Antzokian.\nAutokontsumo partekatua eta Energía Komunitateak egungo ereduaren alternatiba izan daitezkeela azalduko du Goienerreko adituak. Arabako Mendiak Aske elkarteko ordezkariak, berriz, horrelako instalazioen inpaktua zein den agertuko digu. Baita zeintzuk diren horrelako proiektuak aurrera eraman nahi dituzten enpresak eta zer interes dituzten. Horren aurrean zer egin dezakegu? Zein dira alternatibak?


Ahultasuna Drupal-en corean | BCSC - Zibersegurtasun Euskal Zentroa\nAhultasuna Drupal-en corean\nSegurtasun eguneraketa berri bat argitaratu da, Drupal-en nukleoak dituen hiru ahultasun konpontzen dituena.\n7.72, 8.8.8, 8.9.1 edo 9.0.1 bertsioetara eguneratzea.\nDrupal-en corearen inprimakien APIak ez ditu modu egokian erabiltzen cross-site erako eskaeren inprimakien sarrera batzuk, eta horrek beste ahultasun batzuk eragin ditzake. Ahultasun horretarako CVE-2020-13663 identifikatzailea erreserbatu da.\nDrupal 8n eta 9n baldintza batzuetan gertatzen den urruneko kodearen exekuzio erako ahultasun bat baliatuz, erasotzaile batek administratzaile bat engaina lezake asmo gaiztoko webgune bat bisita dezan, eta horren ondorioz fitxategien sisteman kontu handiz izendatutako direktorio bat sor liteke. Direktorio hori bere lekuan izanda, erasotzaile bat urruneko kodearen exekuzio erako ahultasun bat eragiten saia liteke. Windows zerbitzariak dira kaltetuenak. Ahultasun horretarako CVE-2020-13664 identifikatzailea erreserbatu da.\nJSON:API PATCH eskaerek eremu batzuetako baliozkotzeak saihets ditzakete. Bere modu lehenetsian, JSON:APIk soilik funtzionatzen du irakurketa moduan, eta horrek ezinezkoa egiten du ahultasuna baliatzea. jsonapi.settings-en read-only aukera FALSE modura konfiguratuta duten webguneak soilik dira ahulak. Ahultasun horretarako CVE-2020-13665 identifikatzailea erreserbatu da.


BH Ikasle Txokoa: maiatza 2011\nIbilaldia 2011 - BOGA!\nIkastolan aspaldi hasi ginen bertso-eskola antolatzen eta aurten izandako arrakasta ikusirik bertso-afaria egitea pentsatu dugu.\nAfari honen helburua, bertsoekin gozatzea ez ezik, ikasleek egin duten lana saritzea eta jende aurrean abesteko aukera ematea ere bada.\nHauek dira etortzeko beharko dituzun datuak:\nNoiz: Ekainaren 3an, ostirala\nEgitaraua: 20:30ean LHko ikasleen bertsoak\n22:00etan DBHkoen bertsoak.\nGai-jartzaileak DBHko ikasleak\nAfariaren kostua: Helduentzat 22 €.\nDBHko ikasleek Koldori eskatu afarirako txartela\nAnimo eta etor zaitezte, eaaarki pasatuko dugu!!!\nHauek dira Juul kanpainaren barne Euskal Herriko ikastoletan gustukoenak izan diren liburu hautatuenak:\nJasone Osororen Ezekiel\nFernando Morilloren Seximenduz\nAitor Aranaren Amodioaren gazi-gozoak\nGaiari (irakurzaletasunari) lotuta, irakur itzazue Armentia Ikastolako DBH 3 eta DBH 4ko bi ikaslek idatzitako horren inguruko testuak.\nOrdua 13:35 iruzkinik ez:\nDenok dakigunez, idazten jakitea, ondo hitz egiten jakitea eta bereziki irakurtzen jakitea oso garrantzitsua da. Esan bezala, oso funtsezkoa da gaitasun horiek menperatzea eta ondo egitea, baina irakurketaren arloan bereziki arazo asko egoten dira. Arazo horien artean dago gaur egungo umeek eta nerabeek oso gutxi irakurtzen dutela eta horrek arazo larriak ekar diezazkieke beren etorkizunean.\nHau hainbat kausarengatik edo arrazoirengatik gertatu egiten da. Alde batetik, gaur egungo umeek eta nerabeek ordu gehienak telebistari begira edota ordenagailuan pasatzen dituzte eta horrek eragin handia du. Aspertu ere egiten direlako, ez dute irakurtzen, baina hau gertatzen da gehienbat saiatzen ez direlako. Beste aldetik, askotan gurasoek ez dituzte ohitzen txiki-txikitatik irakurtzera eta horrek, nahiz eta ez ohartu, eragin handia du. Ume bat txikitatik irakurtzen hasten bada, gero gehiago irakurriko du, gero eta hobeto. Txikitatik irakurtzen ez dutenean, aldiz, nagusiagoak direnean ez dute irakurtzen eta gainera kasu hauetako gehienek gaizki irakurtzen dute.\nArazo hau gehiago ez gertatzeko edo gutxiago gertatzeko, konponbide asko daude. Batzuk funtziona dezaketenak, beste batzuk gutxitan funtziona dezaketenak eta beste batzuk ezin dezaketenak funtzionatu. Horretarako, nahiz eta konponbideak izan, irakurlearen laguntza handia ere behar da, irakurlea edo arazo hau duena saiatu egiten ez bada, ez du ezertarako balio izango eta. Konponbide gehigarriak asko dira. Alde batetik, gurasoen, aitona-amonen edo dena delakoen laguntza ere behar da eta bere umeek edo nerabeek telebistari edo ordenagailuari ordu bat kendu behar diote irakurketarako zerbait izateko egunero. Ikastolako asignatura gehienetan ere liburuak irakurtzeko eskatu beharko lukete, hauek animatzeko eta dibertigarria eta entretenigarria dela ikus dezaten ere. Beste aldetik, lehenago esan bezala, gurasoek txikitatik, nahiz eta oso txikitxoak iruditu, irakurtzen ohitu behar dituzte seme-alabak. Horrela gehiago irakurriko dute.\nHonen guztiaren ondorioz, nahiz eta batzuei aspergarria, astuna, etab. iruditu, irakurtzea oso garrantzitsua da eta nahiz eta emandako konponbideek batzuei ez eragin, saiatu egin behar gara irakurketa bultzatzen, bai hizkuntza batzuetan eta bai beste batzuetan. Gainera, horrela hizkuntzak aberastu egiten dira.\nGaur egungo gazteek ez dute irakurzaletasun handirik. Arazo honek ondorio txarrak ekar diezazkieke hainbat arlotan; azken batean, irakurtzeak ulermenari laguntzeko eta hori hobetzeko balio du. Beste aldetik, jakin badakigu irakurtzeak gure idazkera asko hobetzen duela, hiztegia aberasten zein ortografia akatsak zuzentzen baititu.\nArazo honen eragile nabarmena izan daiteke teknologia berrien erabilera masiboa; izan ere, gazteek denbora luzea ematen dute horien aurrean. Esate baterako, telebista ikusten gutxi gorabehera bi ordu gutxiago ematen dugula esan zuten ikertzaile batzuek. Gainera, orain sare sozial ugari daude Interneten eta gazte gehienak hauen partaide dira. Horrek ordenagailua kontsultatzeko beharra areagotzen du.\nHonez gain, irakurtzen aspertzen direla nabaritzen da baina hori gustuko liburu bat hautatu ez dutelako gerta daiteke, oso zaila baita gazte guztientzako liburu interesgarri bat idaztea, gustu desberdinak dituztelako. Inkesta baten arabera 14 urtetik 18 urterako tartean gazteen irakurzaletasunak jeitsiera altua izaten du eta hori euskarazko liburuetan nabarmenagoa da.\nHasierako arazoaren beste eragile bat liburuek “ospe txarra” dutela da, aspergarriak, luzeak eta denbora galtzeko tarteak direla pentsatzen baitute gazteek.\nEgia da txikitatik eskoletan liburuen inguruko pentsaera hori aldatu nahi izan dutela baina gehienetan gune horietan irakurtzera derrigortzen dituzten liburuak ez dira batere interesgarriak nerabe gehientzat.\nBestalde, irakutzea derrigorrezkoa bada, hauek ez dituzte liburuak entrenigarri edo jolasaldi bezala ikusiko etxerako lan gogor batzuk bezala baizik. Honetaz gainera, irakasleak lan gehigarri bat egin behar dutela esan du Galtzagorri Elkarteak (euskal literatura sustatzea haur eta gazte literaturaren eremuan helburu duen elkarteak). Hauen ustez irakasleak orientatzaile huts izatetik animatzaile izatera pasa behar dira eta horretarako beharrezkoak zaizkio titulu berrien gaineko argibideak, adinari dagozkion gustuen ezagutza... eta abar luzea.\nArazo honi aurre egiteko ideia batzuk proposa daitezke. Horietako batzuk hauexek izan daitezke: gazteei denbora antolatzen laguntzea, irakurtzeko denbora izatea edota aukera gehiago ematea liburua hautatzerakoan bi liburu edo hiru aukeran emanez. Horrela, gazte guztien gustuak errespetatu egingo dira eta hauek gehiegi ez aspertzea lortuko da.\nEuskal Herrian ere arazo honi aurre egiteko kanpainak egin dira, Jull Kanpaina (ikastoletako haurren irakurketaren zaletasuna elikatzeko helburuarekin NIEk antolatzen dituen liburuen eta liburu ilustratzaileen hauteskundeak) bezalakoak.\nGainera, orain ezagutu berri da arazo honi aurre egiteko beste kanpaina bat, “Bookcrossing” deiturikoa. Proeiktu honek mundu osoko haurrak batzen ditu liburuak elkarrekin trukatzeko. Liburuak leku jakin batean edo kalean bertan "aske" uzten dira, norbaitek topatuko dituelakoan. Pertsona batek liburu bat aurkitzean, liburuaren kodea erregistratu egin behar du Bookcrossing webgunean. Honela liburuaren ibilbidea jarrai daiteke. Bestalde, behin liburu bat irakurrita, berriro libre uzten da irakurle gehiago izateko eta mundua ezagutzeko.\nOndorioz, esan daiteke gazteei aukerak emateak edota denbora antolatzen erakusteak beren irakurzaletasuna bultzatuko duela.\n11:35-13:35 - Lengua\nASTELEHENA, maiatzak 30\n15:00-17:00 - Teknologia\n15:00-17:00 - Euskara\nGorliz argazkiak PREST!!\nEgun politak Gorliz-en DBH 3-ko ikasleekin!!\nOrdua 21:41 iruzkinik ez:


Mendekotasuna – Gure proiektuen metodologia – Grupo Urgatzi Taldea – Pertsonen ongizatean zentratutako proiektu iraunkor eta berritzaileak\nGure zerbitzugintza-eredua pertsona ardatz duen arretan oinarritzen dugu. Eskaintzen ditugun zerbitzuetako edozeinen erabiltzaileak toki nagusia du beti esku-hartzean, eta haren duintasuna, iritziak, gustuak, interesak eta bere bizi-proiektua betetzen laguntzen dion alderdi oro errespetatzen ditugu. Gure erakundeko maila guztietan lan egiten duten pertsona guztiek honako printzipio hauei jarraitzen diete (Pertsona Ardatz duen Arreta Ereduaren Dekalogoa):\nPertsona guztiok dugu duintasuna\nPertsona bakoitza bakarra da\nBiografia gure berezitasunaren funtsezko arrazoia da\nPertsona guztiok gure bizitza kontrolatzeko eskubidea dugu\nAfektazio kognitibo larria duten pertsonek ere eskubidea dute beren autonomia baliatzeko\nPertsona guztiok indarrak eta gaitasunak ditugu\nGiro fisikoak eragina du gure portaeran eta ongizatean\nEguneroko jarduera oso garrantzitsua da pertsonen ongizatean\nPertsonak elkarren mende bizi gara\nPertsonak aldaketei lotutako izaki multidimentsionalak gara\nEta horrek guztiak Grupo Urgatzik lagundutako pertsona ororentzat balio du, pertsonak autonomia handiagoarekin edo txikiagoarekin moldatzeko dituen arazoak eta/edo zailtasunak edozein izanik ere.\nEtengabe ari gara lanean adinekoek eta/edo mendekotasuna dutenek kalitateko bizitza bat izateko (beren bizilekuan edota zentroan) neurri handiagoan edo txikiagoan dituzten premietara egokitzeko.\nGure proiektuak ezinezkoak izango lirateke Grupo Urgatzin lan egiten duten pertsonen konpromisoa ez bagenu. Izan ere, pertsona horiek dira erabiltzaileei zuzenean laguntzen dietenak, haiekin elkarreragiten dutenak, haien premiak ezagutzen dituztenak eta haien ongizate fisiko, psikologiko eta sozialaz kezkatzen direnak.


XXI. mendeko epidemiaren kontra lehian - Zientzia Kaiera\nUrtero 3,4 milioi lagun hiltzen dira gehiegizko pisuak edo obesitateak ekarritako ondorioen eraginez, Munduko Osasun Erakundearen arabera. EHUko Nutrizioa eta Obesitatea ikerketa-taldeak Predimed-Plus proiektuan parte hartuko du, dieta mediterraneoaren eta ariketa fisikoaren arteko konbinazioak obesitatean zer inpaktu duen neurtzeko.\nArroparen neurriak ez du piperrik axola. Europan 42, Erresuma Batuan 14, AEBn 8… estetika bidegabe baten araberako irizpide arbitrarioak dira horiek. Tamainak badu garrantzia berez, baina motibazioa osasuna denean eta neurgailua fidagarria eta gutxi gorabehera homogeneoa bada soilik. Gorputz masaren indizea (GMI), kasu.\n1. irudia: Gehiegizko pisua (GMI>25) duen populazioaren munduko mapa. (Argazkia: Munduko Osasun Erakundea (MOE).)\nGMIa gehiegizko pisua eta obesitatea kalkulatzeko baliatzen den formula bat da: GMI = kg / m2. Hau da, pertsona baten pisua zati bere altuera ber bi. Emaitza 25 baino handiagoa bada, pertsona horrek gehiegizko pisua duela esan ohi da, eta 30etik gorakoa izanez gero, obesitatea. Azken urteotan, gero eta maizago ateratzen dira 25 baino handiagoak diren balioak formula hori aplikatzen denean. Kasu honetan, bai, tamainak izan dezake garrantzia, gaitz batzuk jasateko probabilitate handiagoa ere badakartelako zifra horiek.\nMunduko Osasun Erakundearen arabera, 2008an 20 urtetik gorako populazioaren %35ak zuen gehiegizko pisua (1.400 milioi lagun) eta %11k zeukan obesitatea (200 milioi gizonezkotik gora eta ia 300 milioi emakumezko). Haurrei dagokienez, 2012ko datuek diotenez, bost urtetik beherako 40 milioi umetik gora ziren behar baino gehiago pisatzen zutenak. Mendebaldeko herrialde deituriko horietan, bederen, gantz eduki handiagoak dituzten produktuak jaten ditugu gaur egun, eta mugimendu fisiko txikiko lan eta bizimoduak dauzkagu. Horrek ez du esan nahi gehiegizko pisua duen edonork ez duela bere burua zaintzen, ez eta argal dauden guztiek barazki asko jan eta kirola egiten dutenik ere. Baina azken hamarkadotako bilakaeraren kausak badira agerikoak.\nGMI altua izatea bihotzeko arazoak edukitzeko arrisku handiagoari lotzen zaio. Gainera, diabetesa garatzeko probabilitatea handiagoa da, bai eta osteoartritisa edo bularreko zein koloneko minbizia izatekoa ere. Munduko Osasun Erakundeak dio urtero 3,4 milioi lagun hiltzen direla gehiegizko pisuak edo obesitateak ekarritako ondorioen eraginez. Gainera, diabetesak dakarren zamaren %44a, kardiopatia iskemikoenaren %23a eta zenbait minbizienaren zati bat (%7 eta %41 artean, motaren arabera), gehiegizko pisuari edo obesitateari dagozkio.\nBadago arrazoirik, beraz, obesitatea XXI. mendeko epidemia dela esateko.\nGehiegizko pisua eta gehiegizko gantza bat datoz sarritan, eta horregatik, osasuntsuago egoteko gantz eduki txikiagoa duten produktuak jan behar direla pentsa liteke, besterik gabe. Lotura ez da erabat proportzionala, ordea. Euskal Herriko Unibertsitatearen parte hartzea izan duen ikerketa batean egiaztatu dutenez, dieta mediterraneoak eragin positiboagoa du gaitz kardiobaskularrei dagokienez, are gantz eduki txikiagoa duten beste dieta batzuek baino.\nIzan ere, Maria del Puy Portillo EHUko Farmazia eta Elikagaien Zientziak saileko kideak zuzentzen duen Nutrizioa eta Obesitatea ikerketa-taldea Predimed izeneko estatu mailako proiektu garrantzitsu batean aritu da. Arrisku kardiobaskular handia zuten 7.500 lagunekin egin zuten lan ikerketa honetan, horien elikadura ohiturak aldatuz. Predimedeko ikertzaileen arabera, gaitz kardiobaskularra garatzeko arriskua %30 murriztea lortu zuten hala, dieta mediterraneoa aplikatuta. Zehazki, oliba olioa, fruitu lehorrak, barazkiak, frutak, lekaleak eta arraina zituen oinarri dieta horrek. Aldi berean, ikerketan parte hartu zutenek murriztu egin behar izan zuten haragi gorriaren, edari azukretuen, industria opilen, gozoen eta gurinaren kontsumoa. Alkoholari dagokionez, otorduetan ardo pixka bat edateko aukera zuten.\n2. irudia: EHUko Nutrizioa eta Obesitatea ikerketa-taldea. (Argazkia: UPV/EHU)\nPredimed proiektuaren ondotik, Predimed-Plus ekimena jarri dute abian orain, eta honetan ere arituko da Portilloren taldea. Oraingoan obesitatea jorratuko dute bete-betean, ikerketan parte hartuko duen lagina 27 eta 40 puntu arteko GMIa duten 55 eta 75 urte arteko sei mila gizon-emakumek baino gehiagok osatuko baitute. Kaloria gutxiko dieta mediterraneoaren eta ariketa fisikoaren arteko konbinazioak obesitatearekiko zer inpaktu duen aztertzea da asmoa. Horretarako, gainera, bi milioi euroko diru laguntza jasoko dute Europar Batzordetik. Izan ere, Predimed proiektuaren koordinatzailea ere izan zen Miguel Angel Martinez Gonzalezek (Nafarroako Unibertsitateko katedraduna) ERC beka prestigiotsua jaso du, egitasmo berri hau finantzatzen laguntzeko.\nArgitalpen-data: 2014/07/16 · Atala: Dibulgazioa, Kolaborazioak\nHogeita sei urte umeen pisua balantzan jartzen\n“Umearen pisu sobera: esku-hartzea Lehen Mailako Arretako pediatrian” doktorego-tesia burutu du Xabier Txakartegi pediatrak. Ikerketa-lana gauzatzeko, hogeita sei urtez Gernika-Lumoko […]\nAsteon zientzia begi-bistan #22 | Dibulgazioa | Zientzia Kaiera\n[…] ariketa fisikoaren arteko konbinazioak obesitatean zer inpaktu duen neurtzeko asmoz. Datu guztiak XXI. mendeko epidemiaren kontra lehian […]\nAriketa fisikoa, argaltzeko pilula ote? | Ekitaldiak | Zientzia Kaiera\n6 urtarrila, 2015\n[…] munduko herrialde gehienetan hazten ari da. Izan ere, urtero 3,4 milioi lagun hiltzen dira gehiegizko pisuak edo obesitateak ekarritako ondorioen eraginez, Munduko Osasun Erakundearen […]\nObesitateak dastamen-papilak desagerrarazten ditu – Zientzia Kaiera\n[…] Obesitatea munduko osasun arazo handienen artean sailkatzen da, batez ere herrialde garatuenen kasuan -esaterako, AEBko populazioaren heren batek obesitatea du-. Gehiegizko pisua eta obesitatea aski lotua dago heriotza-tasa altuagoarekin, gaixotasun kardiobaskularrekin, diabetesarekin, garun-isuriarekin eta hainbat minbizi motekin. Obesitatearen tratamendua […]\nPisua galtzeko, eta berriro ez hartzeko – Zientzia Kaiera\n[…] oraindik hobeto. Hori badakigu, baina horrek ez du esan nahi argaltzea erraza denik. Horregatik eta obesitateak eta gainpisuak osasun arazo ugari sortzen dituztelako, komeni da jakitea argaltzeko zer estrategia […]\nFruktosaren kontsumoak eragin ditzakeen osasun arazoak – Zientzia Kaiera\n[…] izan arren obesitatea faktore anitzeko gaixotasun metaboliko kronikoa dela, haren garapenean eragin handiena duten […]


Puntako zinentzialariekin berriketan . diariovasco.com\nPuntako zinentzialariekin berriketan\nDudley Herschbach Kimikako Nobel sariduna bilketan egongo da. / MIKEL FRAILE\nZientifiko profesionalen eta DBHko ikasleen arteko topaketa izango da ostiralean Donostian\n29 septiembre 201616:49\nPassion for Knowledge 2016 jaialdiko jardueren artean top@DIPC - Zientziarekin solasean! topaketa izango da ostiral honetan, irailaren 30ean, Eureka! zientzia museoan, Donostian. Asteazkenean Bilbon egin zen antzeko topaketa. Adolfo Morais Eusko Jaurlaritzako Unibertsitate eta Ikerketa sailburuordeak egingo die harrera bertaratutakoei, eta Derrigorrezko Bigarren Hezkuntzako (DBH) 350 ikasle eta irakasle Elena Cattaneo, Dudley Herschbach eta Pamela Diggle zientzialariekin elkartuko dira. Pedro Miguel Etxenike EHUko katedradun eta DIPCeko presidenteak moderatzaile lanak egingo ditu.\nModu honetan, jaialdiaren antolatzailea den DIPCek jakinarazi duenez, ikasleek aukera izango dute giro lasai eta atseginean Dudley Herschbach Kimikako Nobel saridunarekin eta Elena Cattaneo eta Pamela Diggle puntako zientzialariekin hitz egiteko eta beren zalantzak eta galderak zuzenean planteatzeko. Gonbidatutako ikertzaileek zientziarekiko eta ikerketarekiko grinari buruz hitz egingo dute eta beren bizipenei eta ibilbide profesionalean metatutako esperientzia guztiei buruzko galderak erantzungo dizkiete ikasleei.\nTopaketa hauen helburu nagusia euskal ikasleen artean ikasketa zientifiko eta teknologikoekiko bokazioa bultzatzea da, «betiere, ezagutzarekiko pasioak ikasle gazteak goitik behera busti ditzan».\nPassion for Knowledge 2016 jaialdiaren baitan antolatutako top@DIPC - Zientziarekin solasean! Donostiako topaketak Kutxa Gizarte Ekintzako Eureka! zientzia museoaren laguntza du, baita EDP konpainiaren parte hartze berezia ere; EDPk galderarik onenak sarituko ditu eta Rafael Careaga EDPko erosketa eta zerbitzuen zuzendariak emango die saria irabazleei.


[#Podcastfilia] Radio Ambulante, Latinoamerikako historia lehen pertsonan • ZUZEU\n[#Podcastfilia] Radio Ambulante, Latinoamerikako historia lehen pertsonan –\nHaurra nintzeneko ahots grabazio batzuk entzun berri ditut. Amak topatu ditu argazki zaharren artean. Ikusita nuen bideo bat edo beste, eta, hortaz, ezagutu nire txikitako ahots sudurkaria, baina kaseterik ez nuen sekula entzun. Haurtzaroko hainbat etapa jaso zituzten gurasoek hotsen bidez; ahizpa gaztea hitz egiten saiatzen hasi zenekoa, nire buruari exijitzen hasi nintzenekoa -abestien letrak behin eta berriz errepikatzen, kasu honetan. Euskaraz zein ingelesez, lagunok!- edota lagunek irratsaio bat grabatu genuenekoa.\nGaldutako altxorra aurkitu du amak eta horrekin batera, memorian gordeta genuenari bizia eman dio. Hitz egitea betidanik gustatu zaidala baieztatzeaz gain, ezagutu / gogoratu ahal izan ditut nire eredu musikalak, kulturalak eta hezitzaileak zein ziren. Eta, ondorioz, garaian kokatu, eta orduko gertakizun batekin edo bestearekin lotu, eta ulertu, eta hunkitu.\nEmozioek toki handia dute hala oroitzapenetan nola ikasketetan. Emozioen bidez biltzen dugu informazioa garunean, ez engainatu, haiek erabakitzen dute zerk axola digun eta zerk ez. Anekdotek, bihotz taupadek, usainek, zaporeek, soinuek… zabaltzen diote memoriari atea eta horiei esker ikasten dugu. Beste batzuetan, gogoratu.\nHorixe bera egiten du #Podcastfilia atal honetan aurkeztu nahi dizuedan saioak. Istorio pertsonalen bidez Latinoamerikako memoria osatzen ari den Podcast saio erreferentea: Radio Ambulante. Istorio pertsonalak biltzen dituzte kazetaritza lan txukuna eginez. Kontaketa ulertzeko beharrezko hots, azalpen eta adierazpenez jantzita daude kapituluak. Herrialde bakoitzak, azentutik hasita, bere berezitasunak baditu ere, proiektu globala da honakoa, pertsona baten esperientzia beste askorena ere izan baitaiteke eta lehen pertsonan kontatzen bada, are gehiago.\nDaniel Alarcón eta Carolina Guerreroren amets baten emaitza da proiektua, This American Life-n egiten zutena gaztelaniaz kontatu nahi baitzuten latinoamerikarren ahotsetan. Hala, 2016ean, Estatu Batuetako Irrati Publikoa –NPR – saioa ekoizten hasi zenean, sare horretako gaztelaniazko lehen podcasta izatera heldu zen.\nLehen denboraldirako finanziazioa Kickstarter kanpaina baten bidez lortu zuen talde txikia 16 pertsonako lan taldea da 7 urteren buruan eta argitaratutako 140 istorioek munduari bira eman diote. Blogaz gain, Podcast eta entzutezko klubak sortu dituzte, baita hezkuntzari eskainitako atala ere. Bertan topatuko dituzu podcast narratiboa egiteko argibideak.\nPodcast saio arrakastatsuaren ibilbidea kontatzeko ere, protagonisten esperientziak bildu dituzte. Hemen duzue entzungai.\nIzenburua: ‘Radio Ambulante‘\nGeneroa: Narrazio kazetaritza\nSinopsia: Atal bakoitzean Latinoamerikar baten istorioa kontatuko da lehen pertsonan. Iraganekoa zein gaurkoa. Kazetariak arduratuko dira entzulea testuingurua kokatzeaz.\npodcast, Radio Ambulante\nIruñeko Udaleko Euskararen Ordenantzan


Euskara erabiltzeko tresna lagungarriak aritu.eu webgunean — Langune\nEuskararen erabilera areagotzea du helburu aritu.eu webguneak. Horretarako, esaterako, komunikazio-estrategiak eta trebetasun sozialak landuz. Egunero bizi ditugun egoerak dira gogoetagai:\nNola jokatu euskaldunen arteko bilera batean euskara hitz egiten ez duen norbait dagoenean?\nNola jo ezagutzen ez duzun pertsona batengana?\nNola saihestu aurreiritziak?\nEgoera edozein dela ere, erabilera modu naturalean garatzen lagundu nahi du aritu.eu webguneak. Urtebeteko lanaren emaitza da, eta lantalde zabalak jardun du berau garatzen; besteak beste, psikologoak, euskara teknikariak, diseinatzaileak eta informatikariak.\nLangune Elkarteko kide den Artez Euskara Zerbitzuak euskararekin eta euskararen erabilerarekin lotutako zerbitzu anitzak eskaintzen ditu: euskararen erabileran jardunbide egokia, ziurtagiria eskuratzeko aholkularitza edota itzulpen zerbitzua. Horrez gain, euskarazko papergintza-produktuak diseinatu eta saltzen ditu.


Euskara eta Unibertsitatea – Pernan Goñi Olalde\nEuskal aktibotasuna unibertsitatean eragiteko estrategia berritzaileak definitzea izan zen ekimenaren helburuetako bat. Informazio gehiago hemen. euskampus webgunean.\nIñaki Martínez de Luna adituak zabaldu zuen ebentoa, euskarari buruzko politiken egoera unibertsitean azalduz.\nEuskal aktibotasuna unibertsitatean eragiteko estrategia berritzaileak definitzea izan zen ekimenaren helburuetako bat.\nAntolatzailea: Aktibo.eus! eta Euskampus.\nEguna: 2015eko urriaren 8an (osteguna)\nTokia: Carlos Santamaria Zentroa (Biblioteka). EHU-ko Donostiako Campusa\nMahai ingururako partaideak:\nIñaki Marko (dinamizatzailea)\nJon Zarate (EHUko errektoreordea)\nMaite Zelaia (EHUko errektoreordea)\nEstitxu Garai (EHUko irakaslea)\nOihana Barrenetxea (EHU, Medikuntzako 4. mailako ikaslea)\nOihana García (Elhuyar enpresa)\nGilen Santiso (Doimak enpresa)\nAitor Montes (Osakidetza)\nJoxe Begiristain (CAF enpresa)\n3 galdera bloke izan ziren:\nHiztun aktiboak garatzeko eragile izan behar al du Unibertsitateak?\nZer suposatu du unibertsitateak zure euskaltzaletasunari / aktibotasunari dagokionez?\nGeroari begira, zer? Nola eragin aktibotasuna?\nIkus-entzutekoen ikasle talde bat ere aritu zen ebentoa bideo-kamaraz eta mikrofonoz grabatzen. Telebista saio bat zirudien!\nBigarren zirkuluaren ekarpenak ere izan ziren, mahai borobilaren inguruko-atzekaldeko partaideek honako ideiak azladu zituzten:\nAuthor Pernan Goñi OlaldePosted on October 25, 2015 March 8, 2016 Categories Blog, Euskaraz, Graphic Recording, HezkuntzaTags estitxu garai, euskaraz, hizkuntz politikak, martínez de luna, publizitatea euskaraz, unibertistatea\nOne thought on “Euskara eta Unibertsitatea”\nPingback: Euskara eta Unibertsitatea « Centro Carlos Santamaria Zentroa\nPrevious Previous post: Graphic Recording en Novagob 2015\nNext Next post: Cristina Narbona en European Dialogues


Lekueder, bere izenari ohore egiteko bidean. Noticias de Gipuzkoa\nLekueder, bere izenari ohore egiteko bidean\nElgoibarko Udalak 20.000 euro bideratu ditu parkeko berdeguneetan zuhaitzak eta loredun landareak ipintzeko\nJabi Leonen erreportajea eta argazkia - 2016(e)ko apirilaren 8a, ostirala - 06:13etan eguneratua\nAzken urteotan gero eta herritar gehiago gerturatzen dira Elgoibarko Kalegoen eta Aita Agirre plazen artean kokatuta dagoen Lekueder parkera beren aisialdiaz disfrutatzeko. Plazatxoa herriko erdigunean dago eta ibilgailuek guztiz debekatuta dute bertara sartzea. Horregatik, leku aproposa bilakatu da lagun artean edo adin txikiko neska-mutilen konpainian egoteko.\nHala ere, Lekueder parkeak orain arte izan duen itxurak ez dio ohorerik egin bere izenari. Baina hori laster aldatuko da, Udalak plazan dauden berdeguneetan zuhaitzak eta loredun landareak ipintzeko proiektua (Kimu Bat enpresa azpeitiarrak egindakoa) martxan jarri duelako.\nGuztira, 20.000 euroko aurrekontua bideratu du Elgoibarko Udalak Lekueder parkeko lorategien egoera eta itxura hobetzeko. Aurrikusitakoaren arabera, abiatutako lanak “datorren astearen bukaerarako” egongo dira amaituta. Hori bai, “eguraldiak laguntzen badu”.\nEzaugarriakLekueder parkean martxan jarritako landaketei dagokionez, “gaur egungo zuhaitz gehienak mantendu egingo dira, lurra berrituz eta landare berriak txertatuz”. Horretarako, “ezinbestekoa da zuhaitz motel eta ahulenak kentzea”, beti ere, “zuhaitzik osasuntsuenak indarberritzeko”.\nZuhaitzez gain, loredun landareekin osatuko da lorategia;kameliak, hortentsiak, agapanthusak eta abarrek euren loreekin jantziko dute urte osoan Lekueder.\nKimu Bat enpresak egindako proiektua gauzatu ondoren parkeak guztiz berritutako irudia erakutsiko du. Hori bai, plazaren erabilerak gaur egun bezala jarraituko du, baina, kolore eta usain berriekin.


8 proiektu eta 14 sustatzailerekin abiatu da Yuzz-Arabaren 4.edizioa - Red de Parques de Euskadi\n8 proiektu eta 14 sustatzailerekin abiatu da Yuzz-Arabaren 4.edizioa\nBesteak beste, Hiri adimendunak, Berrikuntza soziala eta IKTekin lotutako proiektuak dira; programak irauten duen bost hilabeetan zehar euren bideragarritasuna aztertuko da.\nCEIA, Arabako Enpresa eta Berrikuntza Zentroak YUZZ “Ideiak dituzten gazteak” programaren 4.edizioa abiarazi du, 18 eta 30 urte bitarteko gazteei zuzendutako lehiaketa, ideia berritzaileak negozio bihurtzeko planak egiteko laguntza, prestakuntza eta aholkularitza eskaintzen duena.\nMartxoaren 4ean martxan jarri eta uztaila bukaeran bukatuko den YUZZ-Arabaren edizio honetan 14 sustatzailek hartzen dute parte, 8 proiekturekin, gehienak Hiri adimendunak, Berrikuntza soziala edota IKTekin lotutakoak.\nPrograma honek sustatzaileen eskura jartzen ditu hainbat baliabide, besteak beste: adituen sare zabal bat, berrikuntzan eta ekintzailetzan adituak diren enpresa, irakaskuntza edota ikerketa munduko pertsonak; diziplina anitzeko tutoretza eta aholkularitza, parte-hartzaile bakoitzarentzako laguntza bereiztuarekin; lanerako gune bat CEIAn (Arabako Parke Teknologikoan), prestakuntza eta aholkularitza jarduerak garatzeko beharrezko azpiegitura duena.\nAipatzekoa da, azken hiru edizioetako irabazleek euren ideiekin enpresa sortzea lortu dutela: IDEABLE, KEINOBY eta JAKINCODE\nYUZZ, ideiak dituzten gazteak\nYUZZ, ideiak dituzten gazteak CISE, Santander Ekintzailetza Nazioarteko Zentroak antolatutako programa da, CEIAren lankidetza duena eta Eusko Jaurlaritza-SPRIren eta Banco Santanderren laguntza.\nAutonomia Erkidego desberdinetako 200dik gora adituz osatutako sarea du YUZZek, parte-hartzaileekin euren eskarmentua partekatzen dutenak hitzaldi, ikastaro, tailer edota beste prestakuntza-jardun batzuen bidez. Parte-hartzaileek jasotzen duten prestakuntza, enpresak sortu eta kudeatzen ekintzaileen kasu praktikoetan oinarrituta dago eta ekintzailearen gaitasunak eta eskumenak lortzera zuzenduta.\nPrograman parte hartzen duten tutoreak berriz, oinarri teknologikodun enpresa berritzaileen negozio planak garatzen esperientzia duten profesionalak dira. Ekintzaileen ikaskuntza prozesua babestea, etengabeko arreta eskaintzea eta negozio planen garapenean orientatzea da tutoreen lana.\nEstatuko hiru proiekturik onenen artean 60.000 euro banatzen dira: 30.000€ lehenak, 20.000€ bigarrenak eta 10.000€ hirugarrenak. Tokian tokiko sariek berriz, Silicon Valleyra bidaia egiteko aukera eskaintzen diete gazteei, berrikuntza arloan nazioarteko erreferentzia den eredua bertatik bertara ezagutzeko.\nArabako sustatzaileen artean hiru onenek CEIAko instalazioetan gune bat izango dute doan, 6 hilabetez, baita euren proiektuak garatzeko aholkularitza espezializatua ere.


Alberdania Argitaletxea > Salmentarako baldintzak\nHasiera Salmentarako baldintzak\nEskaera bat egiteak berekin dakar honako salmenta baldintza hauek onartzea. Salmenta baldintza hauek bezeroak esaten duen edozein konturen gainetik egongo dira beti.\nSALNEURRIAK – Liburu bakoitzaren deskripzioan agertzen den salneurrian BEZ barne hartuta dago. Alberdaniak salneurri horren gaineko %40ko beherapena egingo dio liburu-saltzaileari. Eragiketa horrek ematen duen salneurri berriari posta kostuak erantsi behar zaizkio.\nGARRAIOA – Bezeroak besterik esaten ez badu, posta pakete bidez bidaliko dira liburuak. Bezeroak beste bidaltze moduren bat esango balu, kontuan hartu beharko du kostua haren gain joango dela oso-osorik.\nORDAINTZEKO MODUA ETA BALDINTZAK – Jasotzean ordainduko dira eskaerak.\nJASOTZEKO EPEA, ITZULTZEAK ETA ERREKLAMAZIOAK – Eskatzen den liburua (bat edo gehiago) Alberdaniaren biltegietan baldin badago, aste beteko epean igorriko da, Alberdaniak eskaera onartzen duenetik hasita. Stock apurtzea gertatuz gero, edo behin-behineko zailtasunak egonez gero, Alberdaniak bidalitako ohar bat jasoko du bezeroak, eskaera onartu aurretikoa. Bertan Alberdaniak aurreikuspen bat egin beharko dio bezeroari noiz jaso dezakeen eta hark berriz aztertzeko aukera utzi beharko dio.\nLiburuak ezingo dira itzuli, akatsik izan ezean. Edozein kasutan, itzultzea Alberdaniak onartu beharko du. Behin onartuz gero, Alberdaniak berriz bidali beharko dio bezeroari egoera onean dagoen beste ale bat, baina inoiz ez ordaindu den dirua.\nJasotako liburuen gaineko erreklamazio edo itzultze eskari oro jaso zenetik gehienez 10 eguneko epean egin beharko da.\nESKUMENA DUEN JURISDIKZIOA – Hemen ageri diren salmenta baldintza hauen gaineko interpretazioan edo betetzean sor litekeen edozein desadostasun konpontzeko, bi aldeek onartzen dute gure sozietatearen helbide honetako epaitegiaren mendean jartzea, bestelako forurik balute ere hari uko eginda.


Herri aldizkariak zertan diren\nGure gizartean iadanik leku bat duten herri aldizkarien zabalkundeari buruz ikuspegi bat eman nahi genuke artikulu honen bidez.\nGaur eguneko euskarazko aldizkarien garapena inoiz izan den zabalena da eta beroien artean herri aldizkariek izan dute hazkunderik handiena. Euskal herriko herrialde guztietan dago aldizkariren bat. Nahiz herrialde guztietan ez izan indar berdina, errealitate zabaldua dela esan genezake. Kopuru aldetik, gutxienez 45 euskaraz idatzitako herri edo eskualde aldizkari badira. Irakurle aldetik harrera ona dute orokorrean eta horren ondorioz, herri aldizkarien fenomenoa asko hitzeginarazten duenetako gertakari bat da.\nAldizkari hauek Din A4 neurrikoak dira ia denak. Gehienek hogeitazortzi eta berrogei arteko orri kopurua izaten dute, herriko jaietako edo beste egun berezietako aleak izan ezik. Herriko jaietako aleak bereziak izaten dira: bai kolore aldetik, bai publizitate aldetik eta baita orri kopuru aldetik ere, urtean bi-hiru aldiz baino gehiagotan ez gertatu arren aldaketa hori.\nAldizkari batzuen antzinatasuna\nAntzinatasun aldetik Baionan argitaratzen den Herria da zaharrena. Azkenengo gerra ostean berehala hasi zen, 1945ean hain zuzen. Beraz, 54 urte daramatza argitaratzen. Euskaraz idatzitako aldizkari batentzako ez ahal da marka? Gure ustez txapela kendu eta zoriontzekoa da bere ahalegina.\nBeste aldizkari batzuk geroago hasi ziren argitaratzen eta asko dira desagertu ere egin direnak. Azpimarragarrienen artean Tolosako Anaitasuna 1950ean sortua eta 1975ean desagertua, Bilboko Anaitasuna 1953an sortua eta 1983an desagertua, Othoizlari 1954an sortua eta 1986an desagertua, Zeutzat 1956an sortua eta 1965ean desagertua eta Goiz Argi 1958ean sortua eta 1986an desagertua.\nAldizkari guzti hauetan, Markina eskualderako argitaratzen zen Zeutzat aldizkaria zen bere burua herri aldizkaritzat zuena, eta edukiak aztertuta, hala zela esan daitekeena.\nBaina garai hartan sortutako danak ez dira desagertu, Karmel 1951n sortuak, Zeruko Argia 1954an sortua eta gerora Argia izena hartu duenak eta Jakin 1956an sortuak, gorabehera ugari izan arren bizirik diraute. Herri edo eskualde aldizkari gehienak bost urtez honuntza sortuak dira, bakarren batzuek hamar urteak gainditu badituzte ere.\nHerri aldizkarien tirada eta herrialdekako banaketa\nHerri aldizkarien tiradetan alde handiak daude: batzuk 7.000 aleko tirada badute, beste batzuk 1.000 ale ingurukoa dute. Tirada hauek badituzte mugak eta muga garrantzizkoenak bi dira. Lehenengo muga aldizkariak hartzen duen eskualdeko biztanlegoa da, baina eremu horrek beti ez du mugatzen tiradaren kopurua. Askotan finantziatu ezinak mugatzen du aldizkariaren tirada, baita bere maiztasuna eta orri kopurua ere. Galde bestela topea zerk jarri dien hirietako aldizkarien kudeatzaileei. Finantziazio arazoa, aldizkari askorentzat oso larria gertatzen da.\nAstekariek banatzen duten tirada 38.100 alekoa da. Hauetatik %76a Gipuzkoan zabaltzen dira eta bat bera ere ez Nafarroan eta Araban. Hamabostekariek banatzen duten tirada 26.900 alekoa da eta hauetatik ere, Gipuzkoan zabaltzen da %68a. Hilabetekarien kasuan, banatzen den tirada 61.000koa izanik, Gipuzkoan %50a eta Bizkaian %34a zabaltzen dira. Hilabete baino gehiagoko tartearekin, bakanago alegia, argitaratzen diren aldizkariak ere hamar bat badira. Hauek ez ditugu haintzakotzat hartu aipatutako kopuruetan.\nHerrialdeen arteko aldeak\nHerri edo eskualde aldizkarien banaketan alde handiak agertzen zaizkigu herrialde batetik bestera. Zabalkunde handiena Gipuzkoan dutela garbi nabaritzen da: bertan eginak eta zabalduak dira zortzitik sei astekari, zazpitik bost hamabostekari eta hilabetekari edo bakanagokoetan hirutik bat inguru.\nZabalkundea begiratzen denean ikus daitekenez, Gipuzkoa dago ondoen hornitua eta Bizkaiaren atzerakada nabaritzen da, batez ere euskaldunen kopurua Gipuzkoan baino zerbait handiagoa dela kontuan izanez gero. Beste herrialdeetan eskasia gogorra dagoela esango genuke. Eta batez ere azpimarratu behar da hiriburuetako egoeran agertzen den eskasia, biltzen duten euskaldun kopuru handia kontuan izanik.\nLehen esan dugun bezela herrialde batetik bestera alde nabariak daude. Batez ere Bizkaiko eskasia azpimarratuko genuke. Gipuzkoan 100 euskalduneko 8,65 astekari, 5,42 hamabostekari eta 8,74 hilabetekari zabaltzen dira. Bizkaian ordea, 1,46 astekari zabaltzen dira, 0,67 hamabostekari eta 5,85 hilabetekari. Araba Bizkaian antzera dago eta Nafarroan Bizkaian baino gehiago zabaltzen dira, euskal hiztun bakoitzeko.\nHerrialde batetik besterako aldeak ikusirik, batek pentsa dezake gizarte zibilaren ahultasunaren neurria izan daitekeela. Gure ustez, batez ere politikarien jokabidearen ondorioa da. Bizkaiko Foru Aldundiak Herri Aldizkarientzako ez du apenas diru laguntzarik luzatzen. Ez behinik behin Gipuzkoako Foru Aldundiak edo Nafarroako Gobernuak euskal hiztun bakoitzeko aurrikusten duten kopuruekin alderatzeko proportziotan. Aldizkarien ezinak argi salatzen du bidegabekeria.\nEuskarazko beste aldizkariei buruzko aipamena\nEuskarazko aldizkarien mundua ez da Herri Aldizkariekin bukatzen. Badira hainbat Aldizkari eta Berripaper euskaraz idatziak, euskararen eremu zabalean banatzen direnak eta kontuan hartu beharrekoak.\nAldizkari hauen artean azpimarratu nahi genituzke Argia astekaria 10.000 aleko tiradarekin, Aizu hamabostekaria 2.000 ale inguruko zabalkundearekin, Ikastola hilabetekaria 43.500 ale familiz-famili zabaltzen dituena, Administrazioa Euskaraz hilabetekaria 10.000 aleko zabalkundearekin, Elhuyar, Jakin, Zer eta abar, gutxienez 40 aldizkari diferente osatu arte.\nEragin aldetik pisu tikiagoa izan arren, hainbat erakundek euren\nintereseko albisteekin ateratzen dituzten Berripaperak ere, zortzibat, aipatzekoak dira. Piskanaka-piskanaka euren lekua hartzen ari baitira.\nGaztelaniazko prentsarekin alderaketa\nGaztelaniaz idatzitako prentsa irakurleak Hego Euskal Herriko audientzia potentzialaren %53,9ko esparrua hartzen du. Irrati entzuleak %55,2 eta telebista ikusleak %83,4. Orokorrean audientzia kopuru aldetik telebista ikusleek dute parterik garrantzitsuena. Herrialde batetik bestera ez dago nabarmentzea merezi duen besteko alderik. Telebista ikuslea da gorantzaka egiten ari dena eta irrati entzulea berriz, orokorrean, beherantzako joera duena, nafartarren artean batez ere.\nAzaldu dugun eguneroko prentsaren audientziaren datuak kontuan izanik, esan daiteke hedabideek nolabait gizartearen giltzarria ere badirela. Beste era batera esanda, nahiko zaila dela edonorentzat hedabideen eraginetik kanpo bizitzea.\nBaina ikus dezagun euskaraz idatzitako prentsarekin alderaketa. Hego Euskal Herrian ehun sendiren artean gaztelaniaz idatzitako 54 egunkari, 113 astekari eta 29 hilabetekari hartzen dituzte. Euskaraz zabaltzen den prentsa, aldiz, juxtu-juxtu ez bada ere, oker handi gabe, honela da: ehun sendiko 1,3 egunkari, 8,5 astekari eta 6,1 hilabetekari. Zabalkunde hau ez da berdina eskualde guztietan ez eta ere herrialde guztietan. Ez da orekatua. Baina orokorrean euskaraz idatzitako prentsaren zabalkundea\ngaztelaniaz idatzitakoaren zabalkundarekin Hego Euskal Herriko eremua alderatuz gero, ia larrugorritan dagoela ikusten da. Arduragarria da benetan.\nGaztelaniazko kopuruetara iristeko, euskarazko prentsaren zabalkundea biderkatu egin beharko litzake: egunerokoetan 41 aldiz, astekari eta hamabostekarietan 13,3 aldiz eta hilabetekarietan 5 aldiz. Honetaz ari garenez, kontuan hartzeko gauza da gaztelaniazkoen balizko irakurleak, euskarazkoenak baino 2,7 bider gehiago direla Hego Euskal Herrian. Baina hau kontutan hartuta ere, zabalkundean koska handia dago gaztelaniaz idatzitakoen alde.\nEuskaraz idatzitako Herri Aldizkarien hazkundea Euskara Elkarteen eskutik etorri da gehienbat. Euskalerriko gizarte zibilak izan du ekimena, beste arlo askotan bezela, euskarazko komunikabideen ezarpenean: prentsa idatzia dela, irratia dela edo telebista dela. Baina euskarazko prentsa idatziaren garapena litzateke azpimarragarriena. Batez ere euskararen normalizaziorako eginkizuneko arloan ikusentzuneko esparrua EITBk betetzen du, baina prentsa idatziaren esparrua betetzeke\nuzten du eta hutsune hori betetzen duelako. Zeregin honetan EITBren osagarri suertatzen dela esango genuke.\nEuskarazko prentsa idatziko parte diren herri aldizkariek, gaur egungo egoeran ezingo dute indarrik hartu eta aldizkarigileek alkarrengana hurbiltzea behartuak daude euren proiektua bideragarria egingo duen erakundea egituratzeko.\nJoxemari Muxika, Euskonews&Media aldizkariaren erredakzio batzordekidea


HEZKIDETZAN ESKU HARTZEN talde-bloga: NIRE AURKEZPENA\nMaite naiz, durangarra, hezkuntza ez formalean 14 urtez lanean dabilen hezitzaile nekaezina.\nDuela urte batzuk betaurreko moreak jarri nituen, gerora lentilla bihurtu eta gaur egun lotarako ere ez ditut kentzen. Honek askotan hazkurea sortzen dit, baina ez dit axola, ez ditut kenduko. Urtxintxako Hezkidetzan Aditua ikastaroan parte hartu nuen eta gehiago ikasi eta desikasteko gogoz nator.\nGaur, hemen eta orain astoratuta nago, lanean ezin heldu eta herriko jaiak, dena batera. Bi aste barru lasaiago eta ardaztuago egongo naiz, buruari eragiteko gogotsu.\nLangilea, eskuzabala eta umoretsua naizela diote, baina baita burugogorra, despistatua eta epe laburreko memoria duena (Dori naiz). Hobetu beharreko beste mila arlo ditut, lanketa bidean denak.\nZinezale eta seriezale amorratua naiz, baita bertsozalea ere. Maite dut barre egitea, dutxa beroak hartzea eta egin berri diren bizkotxoak jatea. Iluntasunari beldurra diot, handia.\nMorea da nire kolorea, politena bera da eta beste kolore guztiekin ondo dator.\nAnimalia banintz tximeleta izango nintzateke. Udan lagun baten esaldia nire egin nuen eta "aldaketarik gabe, tximeletarik ez" lelo berria dut bizitzan. Euskaraz, gainera, tximileta izendatzeko hitz eder pila ditugu: pinpilinpauxa, mitxeleta, zintzitoil, txiruliru, txiribiri, farfail, tximirrika, txilipitaina, sorgin-oilo, matxita, mitxirrika, jainkoilo, apex, kalapitxi... eta hiztegiak ezagutzen ez dituen beste mila.\nMusika asko entzuten dut, baina azken aldian Iseo ezizena duen iruindarrari ematen diot play.\nZuekin hilabete oparoak konpartitzeko irrikitan.\nIDAZLEA: Maï Utz OTx\nETIKETAK #maï, Aurkezpena


Udaletxearen historioa | www.basauri.net\nHasiera › Basauri › Ezagutu Basauri › Udaletxearen historioa\n1913an eraman zuten udaletxea San Migeleko Taberna Nagusitik Arizgoitira. Eraikin berria Leopoldo Goicoechea Zulaica ingeniariak proiektatu zuen, eta hura eraikitzeko lanak zuzendu zituen, Victoriano Echeverria arkitektoarekin batera. Goicoechea Zulaica, garai hartan, Cía. Anónima Basconiako zuzendari teknikoa ere bazen. Echeverria jauna, berriz, udal arkitektoa izan zen 1913 eta 1923 artean; urte hartan hil egin zen.\nUdaletxe berria Arizgoitiko Taberna zegoen orubean altxatu zuten. Taberna bota bai, baina haren harria eta egurrezko egituraren zati batzuk berrerabili egin zituzten, udaletxe berria eraikitzeko. Lanak 1913ko maiatzean hasi ziren, eta urte bereko abenduaren 12an amaitu. Pablo Mendiola Ugartechea (Basauri) izan zen kontratista, eta obren kostua 50.650 pezetakoa izan zen.\n1925eko urtarrila eta apirila artean, arku karpanelez eta terrazaz osatutako arkupeak altxatu zituzten udaletxearen iparreko, ekialdeko eta hegoaldeko fatxadetan. Proiektua Hermenegildo José Murga Acebal udal arkitektoak egin zuen, eta berak zuzendu zituen lanak. Eraiki, berriz, Arrizabalaga y López Castiella kontratistak (Bilbo) eraiki zituen arkupeok.\n1930ean, udalbatzaren erabakiz, udaletxearen atzealdeko parkeari Juan Tomás de Gandarias izena jarri zioten. Izan ere, Gandarias jauna, Cía. Anónima Basconiako zuzendaritza batzordeko lehendakaria izan zen: enpresa 1892an sortu zuten, eta berau izan zen udalerriaren landa-izaera eraldatu, eta udalerria hiritartu zuena. Aldaketa horrek bultzatuta ekarri zuten udaletxea San Migeletik Basauri-Bidebietara.\n1941eko abuztuaren eta 1942ko otsailaren artean, udaletxea berritu eta handitzeko lanak egin zituzten, bertan bulegoak jartzeko. Murgaren proiektu eta zuzendaritzapean, Andrés Gorostiza Garay y Cía kontratak (Bilbo) egin zituen lanok.\n1945eko apirila eta uztaila artean, berriz, Murga arkitektoaren proiektuarekin eta haren gidaritzapean, eraikinaren estaldura birgaitzeko eta fatxada nagusiko (ekialdekoa) gailurreria kentzeko lanak egin zituen Juan Antonio Arza Ipiñazar kontratak (Basauri). Izan ere, euri-urak sartzen ziren udal idazkariaren etxebizitzan, eta horrek hezetasun arazoak eragiten zituen.\n1956ko urtarrilaren eta 1958ko uztailaren artean, udaletxea handitu egin zuten iparraldetik. Proiektua Pascual Perea Chavarri udal arkitektoak idatzi zuen, eta Francisco López Niclós kontratak egin zituen lanak.\n1958ko urriaren eta 1959ko azaroaren artean, udaletxea handitu egin zuten berriro ere, hegoaldetik, eta, berriro ere, Pascual Perea Chavarri udal arkitektoak egin zuen proiektua. Lanak, berriz, Juan Luis Guraya Rementeria enpresari esleitu zizkioten.\nAzkenik, 1963an, udalbatzak 1913ko eraikina botatzea erabaki zuen. Goicoechea eta Echevarriarena zen jatorrizko eraikina, eta Murga eta Pereak zenbait aldaketa egin zizkioten. Bada, 1963an, Pascual Perea udal arkitektoari egin zioten udaletxe berria eraikitzeko enkargua, aurrekoa zegoen lekuan. 1964an Pereak proiektua idatzi, udalbatzak berau onetsi eta, urte berean, eraikin berria botatzeko eta berria eraikitzeko obren esleipena egin zuten. Obrak construcciones Prado SAri esleitu zizkioten. 1964ko abuztuan hasi, eta 1966ko maiatzean amaitu zituzten.\nPerea arkitektoak proiektatu eta zuzendutako eraikin hura da, aldaketa batzuekin, gaur eguneko udaletxea. Eraikina nazioarteko abangoardiaren adibide aitzindaria da Bizkaian, eta kalitate handiko lengoaia arrazionalistan eraikia dago.\n1988an, Miguel Hurtado udal arkitektoaren gidaritzapean, solairu berria altxatu zuten hegoaldeko fatxadan, eta eraikinaren barrualdea zaharberritu zuten.\nGerora, 1998 eta 2014 artean, arkitekto horren eskutik, eraikinean zenbait berritze egin dira, barrualdean zein kanpoaldean, gaur eguneko administrazio-lanei, energia eraginkortasunari eta irisgarritasunari lotutako beharrizan berriei erantzuteko.


Hainbat lerro diruz lagunduko ditu Nekazaritza Sailak, belar-sastrakak garbitzeko, bideak irekitzeko eta landaredia berreskuratu zein birlandatzeko lanak egiten dituztenei laguntzearren. Neurri horietarako zenbatekoa datozen hiru urteetarako ia 5 milioi euro da.\nBizkaiko Foru Aldundiak beste neurri multzo bat prestatu du gure basoak hobetu, zaindu eta garatzen laguntzeko. Kudeaketa iraunkorreko elementuak gehitu zaizkie neurrioi eta bideragarritasun ekonomikoa ere eman zaie; izan ere, azken hori ezinezkoa da basogintzak aurrera jarraituko badu. Diruz lagunduko den inbertsioa edo gutxieneko inbertsioen baturak 1.000.000 euro ingurukoa izango da, eta birlandatzeko, belar-sastrakak garbitzeko eta abarrerako, gehienez, 60.000 euroko diru-laguntza emango da, ustiategiko. 2011, 2012 eta 2013ko ekitaldietan, guztira, 4.969.600 euro inbertitzea aurrez ikusita dago, lehen aipatutako neurriak abiarazteko.\nEkoizle pribatuek zur ziurtatua lor dezatela sustatu eta garatzen jarraitu nahi du Nekazaritza Sailak, eta horretarako, baso kudeaketa iraunkorreko planak prestatzeko laguntzak emango dizkie. Sailak prestatu dituen neurrien beste helburu bat da ingurunea errespetatzen duten makinak hobeto erabiltzea eta haien erabilera optimizatzea; horretarako, makina berritzaileak erosteko laguntzak emango ditu.\nBaso-ekoizpenean, dibertsitatea handitu nahi da, merkatuan eskaintzen den zura dibertsifikatzearren: baso espezie produktiboen kopurua gehitu nahi da, eta batez ere hazkunde ertaina duten espezieetatik lortzen den zur noblea gehitu nahi da.\nHalaber, baso-berritzeek eta basoko lanek ere laguntza jasoko dute, baldin eta haien helburua ekoizpenen errentagarritasuna hobetu, basoetako biomasa gutxitu eta baso-suteen arriskua gutxitzen laguntzea bada.\nEzarri diren laguntza-lerroak\nBasoen balio ekonomikoa handitzeko laguntzak: belar-sastrakak garbitzea, inproduktiboak garbaltzea, kimuak aukeratzea, itxiturak eta babesleak jartzea, inausketak ongarritzeak edo tratamendu fitosanitarioak egitea, biomasa jasotzea edo hondakinak birrintzea, baso-jabeak makineria erostea, erabiltzen ez diren itxiturak kentzea.\nBasogintzako eta larretako azpiegiturak hobetzeko eta garatzeko laguntzak.\nBasoetarako laguntzak (balio ekologiko handiko basoak zaintzea eta lehengoratzea; ur-bazterreko landaredia berreskuratzea eta iraunaraztea).\nNatur hondamendiek (gaixotasunak, izurriteak, lehorteak…) basoen potentzialari eragindako kalteak berreskuratzeko laguntzak; haien barruan, mozketek, zuhaitzak kentzeak, garbiketek eta abarrek eragindako kostuak zein jarduera prebentiboak (ur-puntuak, suebakiak...) sartu ahal izango dira.\nBasoetan egiten diren inbertsio ez-produktiboetarako laguntzak: jasotze topografikoak, basoen kudeaketa iraunkorrerako planak prestatzea, baso-sartzeak, basogintzako makineria erostea…\nInformazio iturria: Bizkaia.net


Hillsborough konderria (Florida) - Wikipedia, entziklopedia askea.\nHillsborough konderria (Florida)\nHillsborough konderriaren kokapena AEBtan\n2.642,34 km2 (%80.6)\n635,97 km2 (%19.4)\nHillsborough konderria (ingelesez: Hillsborough County) Floridako konderri bat da, Ameriketako Estatu Batuetan. Hiriburua Tampa da. 2010eko zentsuaren arabera 1.229.226 biztanle zituen, Hillsborough kilometro koadroko azaleran.\nHillsborough konderriak 3.278,31 kilometro koadro ditu. Horietatik 635,97 ura dira. Beste 2.642,34 lurra dira.\n2010eko zentsoan bizi ziren 1.229.226 pertsonetatik 967.200 txuriak edo hispanoak dira. Horietatik hispano edo latino kategorian 306.635 dira. 191.260 beltzak edo afroamerikarrak. 2.948 amerikar natiboak ziren eta 703 Hawaii edo Pazifikoko irletako natiboak. 41.328 asiarrak ziren. Bestelako arraza bat kategorian 2.992 biztanle daude. Bukatzeko euren burua arraza bat baino gehiagotan 22.795 pertsonek kokatzen zuten.\nMultimedia: Hillsborough County, Florida\nOrriaren azken aldaketa: 13 abendua 2019, 21:43.


Kepa Iribarrek norabide beltza eman dio Elkanoren Lehorreratzeari ‘72 ordu’ eleberrian | Cultura | Naiz\nKepa Iribarrek norabide beltza eman dio Elkanoren Lehorreratzeari ‘72 ordu’ eleberrian\nKepa Iribarrek Elkanoren Lehorreratzearen jaian kokatu du bere lehenengo eleberriaren istorioa, Getarian. Festa giroan murgilduta dagoen herri batean heriotza mehatxu batek talde txiki bat «hankaz gora» jarri du eta ikerketa bat abiatu da.\nKepa Iribar, bere lehenengo eleberria eskuan duela. (Andoni CANELLADA | FOKU)\nKepa Iribar kazetariak Getariako Elkanoren Lehorreratzeari norabide beltza eman dio dekektibeen istorio batekin, ‘72 ordu’ bere lehen eleberrian. Heriotza mehatxu batek festa giroa irauli egiten duenean Aitor eta Idoiak ikerketa bat abiatzen dute, idazlearen jaioterriaren hainbat txokotan barrena.\nLehorreratzea Juan Sebastian Elkano esploratzaileak munduari bira amaitu zuela oroitzeko Getarian ospatzen den jaia da. Aurtengoa lehorreratzearen 500. urteurrena eta ekitaldiaren lehen mendeurrena izango da. Lau urtean behin antolatzen da eta oraingoan irailaren 6an ospatuko da, eleberriaren istorioa kokatzen den egun berean, alegia.\nIdazleak berak liburuaren aurkezpenean azaldu duenez, eleberriaren sormen prozesua «jolas baten gisa hasi zen», duela hiru urte. Bi elementuk abiatu zuten lana, Iribarrek azaldu duenez. Alde batetik, Juan Sebastian Elkano nazioartean ezaguna ez zela konturatu zen, eta ingelesa izango balitz, «ziurrenik» Hollywood-en film bat egingo zukeela iruditu zitzaion.\nPremisa horretatik abiatuta sortu du Iribarrek kontaketa, Elkano antzezten duen aktorearen inguruan eraikitzen dena. 72 orduko denbora tarte horren barruan erlojua atzeraka doan bitartean, bi ikerketa daude. Ertzaintzaren lan «ofiziala», batetik, eta Aitor Letamendia ikerlari pribatua eta Idoia Urdaneta Udaleko zinegotziarena, bestetik.\nLetamendia eta Urdaneta lagunak dira lehendik. Detektibea Getarian dago Udalak enkargu bat agindu diolako: jendaurrean erakutsiko duten Elkanoren egunerokoa zaintzea. Baina bat-batean, ezustean, hilketa mehatxu batek sorturiko zalapartaren erdian aurkituko dute beren burua bi lagunek.\nKepa Iribar Elizegi kazetaria da ogibidez eta Euskadi Irratiko ‘Katedra’ eta ‘Hiru Erregeen Mahaia’ kirol irratsaioetan aritzen da gaur egun. Inazio Mujika Erein argitaletxeko editorearen iritziz, idazleak ohikoa duen ahozkotasunaren eragina nabari daiteke ‘72 ordu’ eleberrian.\nIdazleak «gustura eta patxadaz» aritu dela aitortu du eta idazlana amaitzerakoan «aspertuta, nekatuta edo gogaituta» ez zegoela ziurtatu du. Hortaz, ez du etorkizunean beste eleberri bat argitaratzeko aukera baztertzen, emaitzarekin «pozik» baitago.\nMujikak Getariak eleberrian daukan garrantzia nabarmendu du. Izan ere, bere iritziz, «bertakoek bakarrik dakizkiten gauzak» txertatu ditu Iribarrek. «Liburua irakurtzerakoan eleberriaren istorioaz gain beste liburu bat irakurtzeko aukera izango du jendeak: bere herriaren maitale batek idatzitakoa», baieztatu du Mujikak.\nAzalak ere kutsu sinbolikoa dauka. Lehorreratzearen argazki bat behar zuenez, Getariako Udalera eta ‘Artzape’ aldizkarira jo zuen Kepa Iribarrek, aurkezpenean azaldu duenaren arabera. Hauek utzitako bilduma batetik denboraren joana irudikatzen duen kandela bat aukeratu zuen azkenean.


José Ramón Recalde Díez (Donostia, 1930-2016) jurista, saio-idazlea eta politikaria zen. Zuzenbidean doktore, Euskal Herriko Unibertsitatean (EHU); katedraduna izan zen, eta, ondoren, irakasle emeritua Deustuko Unibertsitateko Enpresa Zientzien Fakultatean, Donostian. Lan-arloko abokatua; Frente de Liberación Popular erakundearen (FELIPE moduan ezagunagoa) sortzaileetako bat izan zen.\nEspainiako Langile Alderdi Sozialista eta UGTko kide egin zen. Euskadin Autonomia Aurreko Organoa sortu zenean, Giza Eskubideen zuzendari izendatu zuten Barne Sailean. Handik urte batzuetara, Eusko Jaurlaritzako Hezkuntza, Unibertsitate eta Ikerketa sailburua izan zen (1988-1991) arte, eta Justizia sailburua (1991-1994).\nHaren obren artean, Fe de vida da aipagarriena (2004), Biografiako XVII. Comillas Saria jaso zuelarik. Gainerako saiakeren artean, hauek nabarmentzen dira: Integración y lucha de clases en el neocapitalismo (1982), La construcción de las naciones (1982) eta Crisis y descomposición de la política (1995).\nMeritu Konstituzionalaren Ordena, eta Alfontso X.a Jakitunaren Gurutze Handia jaso zituen.\nJosé Ramón Recalde Donostian zendu zen, 2016ko uztailaren 17an, 85 urte zituela.


Donostia Zinemaldia :: Vivir con las botas puestas\nEuskal Zinearen Eguna. Estreinaldiak\nMedikuak egun bat, bi, hiru... biziko garela esaten digunean, aukera al daiteke zer egin edo nola egon? Idoia Sagarzazu aktore euskalduna da istorio honetako protagonista eta berak ezkontzea, ospatzea, agur esatea erabaki zuen; etxera itzultzea, lagun zezaten onartzea, eta gogoz beteta eta lasai bizitzea, amaierara arte. Iragarpen guztien aurka, hau, dokumentu bizia, maitasunez beterikoa, ausarta eta hunkigarria da.\nKazetaritzan lizentziatu zen Nafarroako Unibertstitatean eta zinema zuzendaritzako masterra egin zuen Britainia Handiko Northern School of Film & Television eskolan. Hasieran berak idatzitako film laburrak egiten zituen eta zenbait film luzeren zuzendaritza taldean lan egin zuen. Bere ibilbide profesionalaren zati handi bat telebistaren alorrean egin du eta arrakasta izan duten hainbat telesail zuzendu ditu, hala nola Martin (ETB1) eta Mi querido Klikowsky (ETB2); biak ere 1998tik kide deneko La Tentación ekoizpen-etxeak batera ekoitzitako komediak.


Eibarko historia iruditan laburbiltzen duen proiekzioa eskainiko dute Untzagan Artxiboen Nazioarteko Egunean - etakitto.eus\nEibarko historia iruditan laburbiltzen duen proiekzioa eskainiko dute Untzagan Artxiboen Nazioarteko Egunean\nEguena (ekainak 9) Artxiboen Nazioarteko Eguna dela eta, Udal Artxiboak argazki zaharren proiekzioa egingo du, horrela udaletxeko azken pisuan dagoen Artxiboaren zati txiki bat kalean erakusteko. Hala azaldu zuten ekimenaren aurkezpenean Jon Iraola alkateak eta Yolanda Ruiz Eibarko Udal Artxiboaren arduradunak. Ordubete inguruko iraupena duen proiekzioa osatzeko 656 argazki aukeratu dituzte, Udal Artxiboan gordeta dauden 300.000 bat argazkiren artetik. Kronologikoki bost bloketan ordenatu dituzte: “Lehen atalak 1899 eta 1930 urteen arteko argazkigintzaren iratzarraldia jasotzen du. Kapitulu honi dagozkio Artxiboan dauden irudi zaharrenak. Sasoi bizia izan zen, mugimendu politiko eta sozial handikoa. Orduan egin zen herriaren lehen handitze urbanistikoa (Armeria Eskolaren eraikuntza, Tuberkulosoentzako Ospitalea, Gaixoentzako Pabiloia, zentro obreroak, liburutegiak, zinemak eta antzokiak)”.\nBigarren atalean 1931. urtetik 1937. urtera arteko irudiak bildu dituzte: II. Errepublikaren aldarrikapenetik hasi eta Gerra Zibilean gertatu zen bonbardaketa eta herriaren suntsiketarainoko aldia hartzen du. Hirugarren ataleko irudiak 1938tik 1950era arteko urtekoak dira. Herriaren eta industriaren berrikuntza eta berpizte sasoia izan zen eta herria goitik behera eraldatu zen, besteak beste lanera etorri zen jendetzaren eraginez.\nLaugarren atala 1950etik 1970era bitartera doa eta hazkunde ekonomiko eta industrial handiko urteetako irudiak bildu dituzte bertan: Alfa, Aguirre y Aranzabal, El Casco, Ignacio Ugartechea, Lambretta, Vicente Gabilondo el Hijos, Silka, Solac… Eta proiekzioa 70eko eta 80ko krisi eta trantsizioko hamarkadak erakutsiz amaituko da. Sasoi horretan galera ekonomiko eta material handiak eragin zituzten hiru uholde larri jasan zituen herriak eta horren irudiak ere ikusiko dira.\nArtxiboko arduradunak azaldutakoaren arabera, argazkiez gain, partikularrek lagatako bideo zatiak ikusiko dira. Bestalde, irudiei laguntzeko Eibarko musika eta kantuak erabili dituzte: Astelena frontoian orain dela hogei urte egin zen “Arrateko Zelaiko Kantak” kontzertukoak, Lazpita hirukotearen grabazioak, eta Ustekabe fanfarrearen “Eibarko Kantak” diskokoak.\nEkainaren 9an, udaletxeko fatxadaren ondoan jarriko den bost bider bi metroko pantaila batean, proiekzioaren lau emanaldi egingo dira: goizez, 11:00etan eta 13:00etan eta, arratsaldez, 17:00etan eta 19:00etan ikusi ahal izango dira irudiak. Eguraldiak jarduera kanpoan egitea eragozten badu, proiekzioak Errebalgo plaza estalian egingo da.\n« Taldearekin bat egin zuten zaletuen animoekin ere ezinezkoa egin zitzaion Eibar KE-ri kanporaketa gainditzea [ARGAZKI-BILDUMA] Antzerki Laborategiaren ikuskizuna Coliseo antzokian »


Gazteen emantzipaziorako dirulaguntzetan emakumeen eskaerek gehiengoa izaten jarraitzen dute — Oñatiko udala\nGazteen emantzipaziorako dirulaguntzetan emakumeen eskaerek gehiengoa izaten jarraitzen dute\nDiru partida handitu egin da 2021eko udal aurrekontuetan\n2015ean hasi zen udala gazteen emantzipaziorako dirulaguntzak ematen. Helburua, gazteei alokairuan duten etxebizitzaren ordainketan laguntzea da. 18 eta 30 urte bitartekoei zuzendu zitzaizkien hasieran, baina adin muga zabaldu zen iaz eta 35 urtera artekoentzat dira egun.\nDirulaguntza hauek laukoiztu egin dira sei urteotan; 2015ean 16.351 euro banatu ziren, iaz berriz, 65.642 euro. Ondorioz, 2021eko udal aurrekontuetan diru partida hau handitu egin da, 15.000 eurotan.\nEskaera kopuruari erreparatuta, lehenengo urteetako progresioa gorantz izan zen eta azken urteetan 34/35en inguruan egonkortu dirala esan genezake. Iaz, 38 jaso ziren. 2020an eman ziren dirulaguntzen % 97a, bizikide bakarreko edo bi bizikideko alokairuen ordainketan laguntzera bideratu ziren.\nEskatzaileen profilari erreparatuta, laguntzak 18 eta 35 urte bitarteko gazteei zuzenduta dauden arren, 24 urtetik gorakoak gehiengoa dira, % 89a. Aipagarria da gainera, emakume eskatzaileen kopuruak gorantz jarraitzen duela eta bigarren urtez, nagusi direla dirulaguntza jasotzen; iazko 38 eskatzaileetatik 21 emakumeak ziren. 2015ean, 6 emakumek eskatu zuten emantzipaziorako dirulaguntza. Zentzu horretan, neska gazteen kolektiboan dirulaguntza hauek positiboki eragiten ari direneko ustea dute udal arduradunek.


Zentzugabekeria honen aurrean enpresak, inolako disimulurik gabe, Bizkaibuseko langileak, baliabideak eta instalazioak erabiltzen dira euren enpresa pribatuak kudeatzeko. Gainera, plegu eta hitzarmenek zehaztu arren denok ematen dugun dirua Bizkaibuserako baino ez dela. Administrariek euren taldeetako nomina eta kontratuak kudeatzen dituzte. Trafikoan, zerbitzuekiko modu paraleloan ematen da. Tailerretan taldeko beste enpresetako mantenu lanak kudeatu eta egiten dira (Bizkaibusekoak izan ez arren)... Honek izena eta erantzule argia dauka.


SORGINAK – Arberoa\nUrt.31 2020 IKASTOLAN\nIhauteriak hurbiltzen ari zaizkigu eta aurten, sorginen munduaren ezagutzea hautatu dugu.\nHaundienekin, hiru tailerretan lan egin dugu.\nModelo bat segituz, pausoz pauso, sorgina marraztu dugu.\nGrafismo ariketa bat egin dugu.\nSorginen eskulana aitzinatu dugu.\nMatematikak landu ditugu hiru tailerretan.\nSorginaren salda : Bakoitzak Manapen bat egin behar salda prestatzeko. Ikasle batek, behar zituzten barazkiak emanez.\nEgungo saioan, 2.eta 3. urtekoekin aditzen denbora landu dugu.\nOndotik, autonomia liburuxkarekin ari izan gira. 3. urtekoek Sorgin Gaiztoa liburuarekin lan egin dugu.\n1.urtegoekin "Sorginen tren zaharra" ipuina landu dugu, ulermen galdetegia osatu dugu.\n1 eta 2. urtekoek nahas ariketa egin dugu. Haitzak txotxetan hartu eta esaldiak egin ditugu, -tik eta -ra zainduz.\n3.urtekoekin, pundu lerrokatuak landu ditugu, baita lerro hautsien neurketa ere.\n1.urtekoekin -ten -tzen landu ditugu, sorgin irudia oinarritzat hartuz.\n3. urtekoek "Ebrain zubia" ipuuinaren segida idatzi dute, orain arte landu ditugun idatzizko arauak zainduz.\nBizi jolas saioa hasi.\n1.saioan : Jokoak barnean eta kanpoan. Bakoitza aske edozein eremutara joateko. Joko desberdin ainitz baziren, araurik gabe eta bakoitzak bere irudimenaren bidez, jokoak sortu behar zituzten.\nEpe huntan Euskal Herriko ihauteri famatuenak aipatzn ditugu. Zoin dira pertsonaiak? Janzkera? Gertakariak? Taldeka taula bat osatu dugu. Joan den astean Zubieta-Iturenekoek aipatu ondoren, egun Lantzekoei interesatu gatzaie.\nProiektu bukaera bi ekitaldirekin ospatu dugu : Lehenik bere zugarramurdira joanez. Hango ikastolarekin ihauterietako desfilean parte hartu dugu. Biharamunean sorginen muxeoa eta leizeak ikusi ditugu.\nBestalde, Hazparneko ihauterien kari, Donamartiriko plazan gure ikusgarria eman dugu:


Gerrako Emakume Bakartien Liga\n2019ko otsailaren 22a, ostirala | Ordua Euskal Herrian 22:05:33\nBarbara Lauwers Podoski –jaiotzez Božena Hauserova–, Gerrako Emakume Bakartien Ligaren sortzailea.\nWashington (AEB), 1943ko ekainaren 1a. Barbara Lauwers Podoski Women’s Army Corps AEBetako armadako emakume taldean sartu zen. Božena Hauserova –hori zuen benetako izena– 1914an jaio zen Brnon, egungo Txekiar Errepublikan. Parisko Unibertsitatean ikasi zuen eta zuzenbide gradua lortu zuen. 1938an, alemaniarren okupaziotik ihesi, lehenik Afrikara eta gero AEBetara joan zen. Armadako arduradunek berehala MO (Morals Operations edo Operazio Moralak) taldeko kide izateko aukeratu zuten, hainbat hizkuntza zekizkielako: txekiera, alemana, frantsesa, ingelesa... Zegokion prestakuntza jasota, 1944. urtearen hasieran Italiara bidali zuten, etsaien lerroetan sartuta agente gisa lan egin zezan.\nSoldadu alemaniarren morala hondatzea zen haren egitekoa eta horretarako, besteak beste, Gerrako Emakume Bakartien Liga (Verein Einsamer Kriegerfrauen) irudizkoa sortu zuen, soldaduen bihotzari edota hankarteari zuzenean erasoko zien arma.\nTestu hau alemanez idatzi zuen eta milaka kopia zabaldu zituen alemaniarrak ibili ohi ziren tokietan:\n“Fronteko soldadu maitea. Badakigu ausartenak ere nekatzen direla, eta atsedenaldia, burko leun bat, samurtasun pixka bat behar dutela. […] Zure zain gaude: ebaki gutun honetako sinboloa eta eraman soinean edo itsatsi tabernetan, kafetegietan, tren geltokietan, garbi ikusteko moduan. VEKeko kide bat zuekin harremanetan jarriko da. Gau bakartietan dituzun ametsak eta fantasiak beteko dira. Zu nahi zaitugu, ez zure dirua. Beraz, zuregana hurbiltzen den edonori txartela erakutsi behar diozu. Kideak edonon daude, emakumeontzat aberriarekiko betebeharra baita. Baina ez da betebehar hutsa. Urte luzez gizonengandik bananduta egon gara, atzerritarrez inguratuta, eta berriro soldadu alemaniarren gaztetasuna sentitu nahi dugu gure baitan. Ez zaitez lotsatia izan. Zure emaztea, zure arreba edo zure maitalea ere gurekin daude”.\nGezurrezko elkartea hain eraginkorra izan zen, aliatuek ere sinetsi baitzuten. Washington Postek zera argitaratu zuen 1944ko urriaren 10ean: “Baimena duten Italiako fronteko soldadu alemaniarrek, papar hegalean bihotz bat jarri besterik ez dute neskalaguna topatzeko”. Barbarak, orduan, txekierara eta eslovakierara itzuli zuen testua, alemaniarrekin ari ziren soldaduak biguntzeko; ondorengo hilabeteetan desertatu zuten txekoslovakiarretatik 600 inguruk esku-orria zeramaten patrikan.\nGerran eta maitasunean dena zilegi dela esaten da. Sekula existitu ez zen Gerrako Emakume Bakartien Ligak biak nahastu zituen, lehenaren mesedetan eta bigarrenaren kaltetan.


Gobernuak Aralarren kudeaketa-planaren iraunaldia luzatu du - Sakana - Guaixe.eus\nGobernuak Aralarren kudeaketa-planaren iraunaldia luzatu du\nGuaixe 2020-02-12 15:38\nEtxarri Aranatzen eta Aralarren ikuspegia Urdiaingo elizatik.\nIndarraldia malgutu du, “horri esker, ekintza bakoitzaren epemugak kontserbazio-helburuetara egokitzen ahal izanen dira”.\nNafarroako Gobernuak Kontserbazio Bereziko Eremuen (KBE) kudeaketa-planen iraunaldia luzatu du gaur. Horretarako, foru dekretua onartu du. Foru administraziotik gaztigatu dutenez, “malgutasun handiagoa izanen da Natura 2000 Sarearen barneko KBE guneetan babes-jarduerak gauzatzeko”. Gobernutik argudiatu dutenez, “gune horiek kudeatzen pilatutako esperientziak erakusten du komeni dela plangintzetan aurreikusitako jarduketak berrikustea eta gaurkotzea, gauzatzeko zailak direnak berriz formulatuz, eta bakoitzaren garapenera eta eboluziora egokituz. Bestetik, ziurtatu beharra dago gauzatu ezin izan direnen indarraldia ez dela agortuko”. KBE sailkapena duten herrialdeko natur guneen artean dago Aralar mendilerroa.\nDekretuak mugagabe mantentzen du funtsezko elementuen iraunaldia (azken helburuak, araudia eta ildoak), eta ezartzen du espero daitezkeen emaitzei dagokiena 12 urtekoa izanen dela, baita jarduketei (neurriei) dagokiena ere. Denbora hori pasatutakoan berrikusi eginen dira, eta haien aplikazioa luzatu eginen da ordezko bertze batzuk onartzen ez diren bitartean. Bestetik, berrikusi edo aldatu ahal izanen dira “ingurumenaz eskumena duen departamentuak uste duenean planak aurreikusi ez duen alderdiren bat nabarmen aldatu dela, horrek gunearen baloreen zaintzari eragin badiezaioke”. Era berean, funtsezko elementuei eragin diezaiekeen edozein aldaketa edo berrikusketa foru-dekretu baten bidez onartu beharko dela ezarri da.\nNatura habitaten eta basa-faunaren eta landareen kontserbazioari buruzko 92/43/CEE Europar Zuzentarauak 1992an izendatu zituen Nafarroako KBEak. Gainontzekoak bezala, Aralarrek foru-dekretu bidez onartutako kudeaketa-plana du. Hartan epe luzeko plangintza bat ezarria dago, mugagabetzat jotzen dena, eta epe laburreko beste bat, bere barnean dituena planak indarrean dauden bitartean gauzatu beharreko ekintzak eta neurriak.


Itsasoko lehen urteak - Ahotsak.eus\nItsasoko lehen urteak\nItsasoko lehen urteak Etxean ez zuten diru askorik izaten eta hamar urte ingururekin itsasora joan zen lanera. Itsasora hasi aurretik, bolintxeentzat bakailaua txiki-txiki egiten aritu zen, sardinei jaten emateko balio zuena. Motor txikiko barkuetan zaharrenak eta gazteenak batzen ziren; baporeetan (alturakoak), berriz, hamabost urtetik hirurogeira bitartekoak. Lekeitio eta Ondarru bitartean ibiltzen zen hasieran sardinetan. Soldata mailaketa.\nIRALE - Irakasleen euskarazko prestakuntza zerbitzua\nHizlaria(k): Arrizabalaga, Andoni\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan OND-052-003 kodeko bideoa nahi duzula aipatzea: ahotsak@ahotsak.eus\nEtxean ez zuten diru askorik izaten eta hamar urte ingururekin itsasora joan zen lanera. Itsasora hasi aurretik, bolintxeentzat bakailaua txiki-txiki egiten aritu zen, sardinei jaten emateko balio zuena. Motor txikiko barkuetan zaharrenak eta gazteenak batzen ziren; baporeetan (alturakoak), berriz, hamabost urtetik hirurogeira bitartekoak. Lekeitio eta Ondarru bitartean ibiltzen zen hasieran sardinetan. Soldata mailaketa.\nProiektua: IRALEren Bizkaiera Bilduma\nElkarrizketatzailea(k): Jon Aurre Azurmendi - Lurdes Gandiaga\nData: 1986(e)ko otsailaren 04a\nKodifikatzailea: Arianne Unamuno\nGaia(k): Itsasoa » Arrantzontziko bizimodua eta lanak » Arrantzaleen arteko bereizketak , Itsasoa » Lehorreko lanak » Lehorreko lanak , Familia eta harremanak » Lagunartea eta familia » Umetako lanak , Itsasoa » Arrantza motak » Kostaldeko arrantza\nGrabazio honen materiala ondorengo proiektuaren baitan jaso eta landu zen. Bertan aurkituko duzu jatorrizko materiala eta informazioa: IRALE - Irakasleen euskarazko prestakuntza zerbitzua\nKadi lanak golfeko zelaian\nAntzerki taldeko umea\nEskola garaian artzain\nSaregileak eta 'pixonerak'\nAlde egin zuen hamaika urterekin, morroi\nEgunaren partiketa: arrain bakoitzak egunaren une jakin bat\nPlatanoa deskargatzen ibilia\nUrte gutxi eskolan\nAlaba zaharrena izanagatik, umezain